***Монгол Улсын Их Хурлын 2016 оны хаврын ээлжит чуулганы***

 ***Хууль зүйн байнгын хорооны 4 дүгээр сарын 26-ны өдөр***

***/Лхагва гараг/-ийн хуралдааны гар тэмдэглэл***

 Хууль зүйн байнгын хорооны дарга Д.Ганбат ирц, хэлэлцэх асуудлын дарааллыг танилцуулж хуралдааныг даргалав.

 Ирвэл зохих 19 гишүүнээс 17 гишүүн ирж, 89.4 хувийн ирцтэйгээр хуралдаан 14 цаг 19 минутад Төрийн ордны “Жанжин Сүхбаатар” танхимд эхлэв.

 *Тасалсан:**Б.Бат-Эрдэнэ, Б.Чойжилсүрэн;*

***Нэг. Сонгуулийн тухай хуулийн зарим зүйл Үндсэн хуулийн холбогдох заалт зөрчсөн талаархи Үндсэн хуулийн цэцийн 2016 оны 05 дугаар дүгнэлт***

Хуралдаанд Хууль зүйн байнгын хорооны ажлын албаны ахлах зөвлөх Б.Баасандорж, зөвлөх Б.Хонгорзул, референт Г.Баяртуяа нар байлцав.

 Цэцийн дүгнэлтийн талаар Улсын Их Хурлын гишүүн О.Баасанхүү, Х.Тэмүүжин, С.Эрдэнэ нарын тавьсан асуултад Үндсэн хуулийн цэцэд итгэмжлэгдсэн төлөөлөгчөөр томилогдсон, Улсын Их Хурлын гишүүн Д.Лүндээжанцан хариулж, тайлбар хийв.

 Улсын Их Хурлын гишүүн Д.Оюунхорол, О.Баасанхүү, Л.Болд, З.Баянсэлэнгэ, С.Эрдэнэ, Р.Гончигдорж, Ц.Оюунгэрэл нар үг хэлэв.

 Санал хураалтад оролцохгүй шалтгаанаа Улсын Их Хурлын гишүүн Р.Гончигдорж, Ц.Оюунбаатар, З.Баянсэлэнгэ нар тайлбарлаж үг хэлэв.

 **Д.Ганбат:** -1.Сонгуулийн тухай хуулийн 7 дугаар зүйлийн 7.1.1 дэх заалтад “хувь тэнцүүлсэн /пропорциональ/;” гэсэн нь Монгол Улсын Үндсэн хуулийн Хорин нэгдүгээр зүйлийн 2 дахь хэсэгт “Улсын Их Хурлын гишүүнийг Монгол Улсын сонгуулийн эрх бүхий иргэд ... шууд ... сонгоно.” гэснийг зөрчсөн байна гэснийг хүлээн зөвшөөрөх нь зүйтэй гэсэн саналыг дэмжье гэсэн санал хураалт явуулъя.

 Зөвшөөрсөн: 9

 Татгалзсан: 5

 Бүгд: 14

 64.3 хувийн саналаар дэмжигдлээ*.*

Дээрх саналтай холбогдуулан Улсын Их Хурлын гишүүн Д.Оюунхорол үг хэлэв.

 2.Сонгуулийн тухай хуулийн 120 дугаар зүйлийн 120.3 дахь хэсэгт “Улсын Их Хурлын 48-аас илүүгүй гишүүнийг олонхийн сонгуулиар, 28-аас илүүгүй гишүүнийг хувь тэнцүүлэх сонгуулиар тус тус сонгоно гэж заасныг “28-аас илүүгүй гишүүнийг хувь тэнцүүлэх сонгуулиар” гэсэн нь Монгол Улсын Үндсэн хуулийн Хорин нэгдүгээр зүйлийн хоёр дахь хэсэгт “Улсын Их Хурлын гишүүнийг Монгол Улсын сонгуулийн эрх бүхий иргэд шууд сонгоно” гэснийг зөрчсөн байна гэснийг хүлээн зөвшөөрөх нь зүйтэй гэсэн саналыг дэмжье гэсэн санал хураалт явуулъя.

 Зөвшөөрсөн: 9

 Татгалзсан: 5

 Бүгд: 14

 64.3 хувийн саналаар дэмжигдлээ*.*

 3.Сонгуулийн тухай хуулийн 7 дугаар зүйлийн 7.1.1 дэх заалтад “хувь тэнцүүлсэн /пропорциональ/;” гэсэн нь Монгол Улсын Үндсэн хуулийн Хорин нэгдүгээр зүйлийн гурав дахь хэсэгт “Улсын Их Хурлын гишүүнээр Монгол Улсын 25 нас хүрсэн сонгуулийн эрх бүхий иргэнийг сонгоно” гэснийг зөрчсөн байна гэснийг хүлээн зөвшөөрөх нь зүйтэй гэсэн саналыг дэмжье гэсэн санал хураалт явуулъя.

 Зөвшөөрсөн: 9

 Татгалзсан: 5

 Бүгд: 14

 64.3 хувийн саналаар дэмжигдлээ*.*

 4.Сонгуулийн тухай хуулийн 120 дугаар зүйлийн 120.3 дахь хэсэгт Улсын Их Хурлын 48-аас илүүгүй гишүүнийг олонхийн сонгуулиар, 28-аас илүүгүй гишүүнийг хувь тэнцүүлэх сонгуулиар тус тус сонгоно гэж заасны “... 28-аас илүүгүй гишүүнийг хувь тэнцүүлэх сонгуулиар ...” гэсэн нь Монгол Улсын Үндсэн хуулийн Хорин нэгдүгээр зүйлийн гурав дахь хэсэгт “Улсын Их Хурлын гишүүнээр Монгол Улсын 25 нас хүрсэн сонгуулийн эрх бүхий иргэнийг сонгоно” гэснийг зөрчсөн байна гэснийг хүлээн зөвшөөрөх нь зүйтэй гэсэн дэмжье гэсэн санал хураалт явуулъя.

 Зөвшөөрсөн: 9

 Татгалзсан: 5

 Бүгд: 14

 64.3 хувийн саналаар дэмжигдлээ*.*

Байнгын хорооноос гарах санал, дүгнэлтийг Улсын Их Хурлын гишүүн Д.Ганбат Улсын Их Хурлын чуулганы нэгдсэн хуралдаанд танилцуулахаар тогтов.

 *Уг асуудлыг 15 цаг 40 минутад хэлэлцэж дуусав.*

***Хоёр.*** ***Шүүх байгуулах тухай хуульд өөрчлөлт оруулах тухай болон холбогдох бусад хуулийн төслүүд*** */Монгол Улсын Ерөнхийлөгч 2016.04.22-ны өдөр өргөн мэдүүлсэн, хэлэлцэх эсэх/*

Хэлэлцэж буй асуудалтай холбогдуулан Монгол Улсын Ерөнхийлөгчийн Хүний эрх, хуулийн бодлогын зөвлөх Ч.Өнөрбаяр, Шүүхийн ерөнхий зөвлөлийн Гүйцэтгэх нарийн бичгийн дарга Т.Мэндсайхан нар оролцов.

 Хуралдаанд Хууль зүйн байнгын хорооны ажлын албаны ахлах зөвлөх Б.Баасандорж, зөвлөх П.Сайнзориг, референт Г.Баяртуяа нар байлцав.

 Хууль санаачлагчийн илтгэлийг Монгол Улсын Ерөнхийлөгчийн Хүний эрх, хуулийн бодлогын зөвлөх Ч.Өнөрбаяр танилцуулав.

 Хууль санаачлагчийн илтгэлтэй холбогдуулан Улсын Их Хурлын гишүүн Ц.Нямдоржын тавьсан асуултад Монгол Улсын Ерөнхийлөгчийн Хүний эрх, хуулийн бодлогын зөвлөх Ч.Өнөрбаяр, Шүүхийн ерөнхий зөвлөлийн Гүйцэтгэх нарийн бичгийн дарга Т.Мэндсайхан нар хариулж, тайлбар хийв.

 Улсын Их Хурлын гишүүн Х.Тэмүүжин, О.Баасанхүү нар үг хэлэв.

 **Д.Ганбат:** - Шүүх байгуулах тухай хуульд өөрчлөлт оруулах тухай, Монгол Улсын шүүхийн тухай хуульд нэмэлт, өөрчлөлт оруулах тухай, Иргэний хэрэг шүүхэд хянан шийдвэр тухай хуульд нэмэлт, өөрчлөлт оруулах тухай, Эрүүгийн байцаан шийтгэх хуульд өөрчлөлт оруулах тухай, Захиргааны хэрэг шүүхэд хянан шийдвэрлэх тухай хуульд нэмэлт, өөрчлөлт оруулах тухай, Шүүгчийн эрх зүйн байдлын тухай хуульд нэмэлт, өөрчлөлт оруулах тухай хуулиудын төслийг чуулганы нэгдсэн хуралдаанаар оруулж хэлэлцүүлэх нь зүйтэй гэсэн саналыг дэмжье гэсэн санал хураалт явуулъя.

 Зөвшөөрсөн: 14

 Татгалзсан: 2

 Бүгд: 16

 87.5 хувийн саналаар дэмжигдлээ.

 Байнгын хорооноос гарах санал, дүгнэлтийг Улсын Их Хурлын гишүүн Ц.Оюунгэрэл Улсын Их Хурлын чуулганы нэгдсэн хуралдаанд танилцуулахаар тогтов.

***Хуралдаан 1 цаг 35 минут үргэлжилж, 15 цаг 55 минутад өндөрлөв.***

**Тэмдэглэлтэй танилцсан:**

 ХУУЛЬ ЗҮЙН БАЙНГЫН

 ХОРООНЫ ДАРГА Д.ГАНБАТ

 **Тэмдэглэл хөтөлсөн:**

 ПРОТОКОЛЫН АЛБАНЫ

 ШИНЖЭЭЧ П.МЯДАГМАА

**МОНГОЛ УЛСЫН ИХ ХУРЛЫН 2016 ОНЫ ХАВРЫН ЭЭЛЖИТ**

**ЧУУЛГАНЫ ХУУЛЬ ЗҮЙН БАЙНГЫН ХОРООНЫ 4 ДҮГЭЭР**

**САРЫН 26-НЫ ӨДРИЙН ХУРАЛДААНЫ**

 **ДЭЛГЭРЭНГҮЙ ТЭМДЭГЛЭЛ**

 **Д.Ганбат: -** 1 дүгээрт Үндсэн хуулийн цэцийн 2016 оны 05 дугаар дүгнэлт, 2-т нь Шүүх байгуулах тухай хуульд өөрчлөлт оруулах тухай болон холбогдох бусад хуулийн төслүүд, Монгол Улсын Ерөнхийлөгчөөс 2016 оны 4 сарын 22-ны өдөр өргөн мэдүүлсэн, хэлэлцэх эсэх. Хэлэлцэх асуудлаар санаа, оноотой гишүүд байна уу? Алга байна ингээд хэлэлцэх асуудлаа баталъя. Д.Лүндээжанцан гишүүн хаана байна, Д.Лүндээжанцан гишүүнийг дуудаач. Д.Лүндээжанцан гишүүнийг дуудъя. Ингээд Сонгуулийн тухай хуулийн зарим зүйл Монгол Улсын Үндсэн хуулийн холбогдох заалтыг зөрчсөн талаархи Үндсэн хуулийн цэцийн 2016 оны 05 дугаар дүгнэлтийг хэлэлцэж эхэлье.

 Үндсэн хуулийн цэцийн дунд суудлын хуралдаан Улсын Их Хурлын Д.Лүндээжанцан оролцсон болно. Д.Лүндээжанцан гишүүн одоо ороод ирэх байх. Итгэмжлэгдсэн төлөөлөгчөөс асуулттай хүмүүс байна уу? Нэрээ өгье. Д.Лүндээжанцан гишүүн одоо ороод ирэх байх. Ц.Оюунгэрэл гишүүн байна, О.Баасанхүү гишүүн байна, Х.Тэмүүжин гишүүн байна, С.Эрдэнэ сайд байна, Ё.Отгонбаяр гишүүн байна ингээд 4 гишүүнээр таслах уу? Тасалъя. Д.Лүндээжанцан гишүүн оролцсон юм, итгэмжлэгдсэн төлөөлөгчөөр. Одоо ороод ирэх байх. Ингээд Д.Лүндээжанцан гишүүн энэ Үндсэн хуулийн цэцэд итгэмжлэгдсэн төлөөлөгчөөр оролцсон байгаа. Танаас асуулт байгаа юм байна. О.Баасанхүү гишүүн асууя.

 **О.Баасанхүү: -** Баярлалаа. Энэ 28-ын энэ жагсаалт гээд байдаг. Би таныг оролцсон хүний хувьд хэд хэдэн зүйл тодруулж асуусан уу гэдгийг 1 дүгээрт асуумаар байна. 1 дүгээрт нь энэ өмнө нь яг ийм асуудлаар Цэцийн шийдвэр өмнө нь гарсан юм уу? Тэгээд нэг гарсан шийдвэр дахиж өөр утгатай гарч болохгүй биз дээ. Энэ яг тодорхой судалсан уу гэдгийг мэдмээр байна. Яагаад гэхээр Р.Гончигдорж гишүүн Төрийн байгуулалтын байнгын хороон дээр тийм үндэслэл хэлээд байх шиг байна лээ.

 2 дугаарт Сонгуулийн хуулийн 25.5 дээр байдаг шиг санагдаж байна. 25.5 дээр юу гэж байдаг вэ гэхээр тойрог, мандатыг сонгууль эхлэхээс 150 хоногийн өмнө тогтооно гэж байгаа. Тэр нь 1 сарын 29 юм шиг байна лээ. 1 сарын 29-ний дотор тогтооно гэсэн тэр заалтыг бас Цэц хүчингүй болгосон уу? Яагаад гэхээр энэ чинь мандат гэдэг нь болохоор бид нар аль нэг тойргийг 2 гэдэг юм уу 3 гэдэг юм уу тавиад 26 гээд ингээд тогтоогоод бид нар Улсын Их Хурал баталсан. Үүнийг юу гэж ойлгох юм бол гэдгийг мэдмээр байна.

 3 дугаарт Цэц яг 28-ын жагсаалт нь болохгүй гээд байгаа юм уу, 28-д орсон хүнийг дугуйлаагүй нь болохгүй гээд байгаа юм уу? Яг юуг нь болохгүй гээд байгаа юм бол. Өөрөөр хэлэх юм бол Сонгуулийн хууль батлагдахад миний санаачилсан хууль дээр уг нь яг Үндсэн хууль чинь ингээд болохгүй байгаа юм гэдгийг би бол нэлээн тодорхой хэлсэн. Тэр юу вэ гэхээр 25 жил болсон намыг дугуйлдаггүй юм. 25 насанд хүрсэн хүнийг дугуйлдаг юм. Та нар хүнийх нь нэрийг тавиач гээд. Тэгэхээр энэ маань ер нь хэр яригдсан юм бол гэдгийг мэдмээр байна.

Эцэст нь дахиад нэг зүйл бас асуух хэрэгтэй байна. Тэр нь хууль буцаан хэрэглэгдэхгүй гэж байгаа юм. Цэцийн дүгнэлтийг авснаар хэзээнээс хэрэгжих ёстой юм. Одоо тэр өмнө нь батлагдсан хууль маань өмнө нь батлагдсан гэдгийг би юу гэж хэлж байгаа вэ гэвэл бид нарын одоо энэ баталсан хууль маань хэрэгжээд 5 сарын 5 гэхэд нэр дэвшигчдээ зарлах ёстой. Тэгэхээр энэ заалттай ер нь шууд харшлах уу, харшлах юу гэдгийг би асуумаар байна. Тэгээд ер нь Хууль зүйн байнгын хороон дээр чинь намайг итгэмжлэгдсэн төлөөлөгчөөр томилоод би за гээд алх цохиод л тэгээд явсан. Гэнэт л ингээд явлаа. Тэгэхээр энэ 2 намын тохироогоор хийсэн Цэцийн шийдвэр болов уу яав? Д.Лүндээжанцан гишүүн танд тийм юм мэдэгдээгүй биз. Энд бас нэг хариулт өгөх хэрэгтэй байна. Яагаад гэхээр итгэмжлэгдсэн төлөөлөгч гээд би өөрийгөө ойлгоод тайлбар ирэх болов уу гээд суугаад байсан чинь гэнэт хурал болоод яваад л шийдсэн.

 Тэгэхээр энэ даргагүй юм чинь хэн энэ гишүүнийг нь хуваарилаад ингэж шийдсэн юм бэ? Энэ дээр нь бас хариулт өгөөч. Баярлалаа.

 **Д.Ганбат: -** О.Баасанхүү гишүүний сүүлийн асуултад би хариулъя. Үндсэн хуулийн цэцэд итгэмжлэгдсэн төлөөлөгч Төрийн байгуулалтын байнгын хорооноос томилогдсон байгаа. Тэднийх Сонгуулийн хуулиар бол гол Байнгын хороо. Тэгээд Д.Лүндээжанцан гишүүн ажилласан. Таныг хамт ажиллах юм бол зүгээр байна гэсэн тэгээд ингээд таарсан юм шиг байна.

 Д.Лүндээжанцан гишүүн хариулах уу? Дунд суудлын хуралдаанд оролцсон итгэмжлэгдсэн төлөөлөгчөөр.

 **Д.Лүндээжанцан: -** Би бол бүхнийг мэдэгч биш шүү дээ. Өөрийнхөө оролцсон тухай л хариулъя. Энэ 2012 оны 5 сарын 02-нд Үндсэн хуулийн цэцийн их суудлын хуралдаан болсон юм байгаа юм. Үүнийг бол уншиж судалсан. Тэгээд бол асуулт тавьсан. Хамгийн эхлээд Үндсэн хуулийн цэцийн бүрэлдэхүүнээс энэ оролцож байгаа талууд асуулт байна уу гээд тэгээд нөгөө мэдээлэл гаргагч 2 хүн бол байхгүй гээд би бол 2 асуулт тавьсан.

 1 дүгээрт бол 2012 оны 5 сарын 02-нд их суудлын хуралдаанаар Үндсэн хуулийн цэц энэ асуудлыг авч хэлэлцсэн байна. Тэгээд тэр цэцийн дүгнэлт, эцэслэсэн шийдвэр гарсан байна. Гэтэл бид үүгээр юу гэж ойлгож байсан бэ гэхээр энэ пропорциональ тогтолцоо бол Үндсэн хууль зөрчилгүй гэж. Харин бол тэр А, Б жагсаалт гээд гулсдаг нь бол зөрчсөн гээд тэгээд засаад явсан гэдэг асуудлыг 1 дүгээрт.

 2 дугаарт бол ер нь бол ингээд цаг хугацааны хүчин зүйлээс болоод сонгуулийн үйл ажиллагаа хуулийнхаа дагуу эхэлсэн явж байна. Энэ төрийн тогтвортой байдал сонгууль хугацаандаа үнэн шударгаар явахад яаж нөлөөлөх бол гэж бодож байна вэ энэ асуудлыг яг ингээд тулсан авч үзэж байгаа явдал бол гэж ийм 2 асуулт тавьсан.

 Цэцийн зүгээс бол ямар хариулт өгсөн бэ гэхээр Цэцийн бүрэлдэхүүний зүгээс 1 дүгээрт бол Үндсэн хуулийн цэц бол тэр н.Одгэрэл хэн энэ тэр гээд хүмүүс байгаа тавьсан хүмүүс нь. Нийтдээ 5, 6 хүмүүсийн асуудлуудыг нэгтгээд ярьсан. Цөм гулсдаг тэр Б жагсаалт, А жагсаалт гээд хэрэв мажоритараар дэвшээд 48 дотор өрсөлдөөд тэгээд босго даваагүй юм уу эсхүл багтаагүй хүн намын нэрсийн жагсаалтдаа орж ирж намд өгсөн суудлаараа авах ийм юутай гулсдагийг бол бид хүчингүй болгосон.

 Харин бол Үндсэн хуулийн цэц бол бусад мэдээлэл тавигдаагүй асуудлуудыг бол авч үздэггүй. Гэдэс дотор руу нь ордоггүй ийм хариултыг 1 дүгээрт өгсөн. Бүрэлдэхүүний зүгээс.

 2 дахь нь бол яагаад ингээд цаг тулсан ийм үед асуудал тавигдаж байгаа юм бэ гэхээр үүнийг бид мэдээлэл ирсэн үед л үүсгэдэг. Ийм учраас та мэдээлэл гаргасан 2 хүнээс асуу гэж ийм хариулт авсан байгаа юм.

 3 дахь асуулт чинь юу билээ тэр нөгөө нэг хүчинтэй, хүчингүй. Манай одоогийн Их Хурал чадамж байна уу, үгүй гэж асуугаад байгаа юм байна. Би үүн дээр бол бүхнийг мэдэгч биш. Та өөрөө хуульч хүн. Бүгдээрээ л мэднэ. Яах вэ энэ өгсөн ярилцлагууд дээр хүмүүс бол хууль эргэж үйлчлэхгүй гэсэн байна. Тэгэхээр 4 жилийн хугацаатай энэ чинь бол 2012 оны сонгуулийн хуулийн дараагаар нь тавьсан бол үүснэ.

 2015 оны баталсан Сонгуулийн хуульд тавиад дараагийн Их Хурлаас үйлчлээд явна гэсэн ийм ойлголтоор хариулж байна лээ цаад утгаар нь. Хэрэв үүнээс болоод төр засгийн тогтворгүй байдал бий болоод тодорхойгүй байдал үүсвэл яах бэ гэсэн санаагаар ярьсан л даа. Түүнд бол иймэрхүү хариулт өгсөн. Шүүх Үндсэн хуулийн цэц бол шүүх долоо хоногийн өмнө ч гэсэн шаардлагатай зөрчилтэй асуудлыг хүчингүй болгож болно.

 Тэр хугацаанд яаралтай юмаа засаад явуулах ёстой гэж. Түүнээс биш тэр хууль тогтоогч өөрсдийнхөө процессоор явуулдаг тэр журмаараа явуулаад яд … /минут дуусав/

 **Д.Ганбат: -** О.Баасанхүү гишүүн тодруулъя.

 **О.Баасанхүү: -** Тэр 2012 оны шийдвэр дээр чинь нэг нь Үндсэн хууль зөрчөөгүй гээд, нэг нь зөрчсөн гээд 28-ын гулсдагийг болиулаад нөгөөх нь зөрчөөгүй гээд шууд тавьсан байгаа. Тэгээд ингээд гарсан байхад гулсдагаар нь зөрчсөн гэж дүгнэлт гарсан учраас авч хэлэлцэхгүй. Гулсдаггүйгээр нь одоо тэр нөгөө зөрчөөгүй гэдгээрээ бол дахиж нэгэнт шийдсэн юм чинь зөрчөөгүй гээд шийдсэн учраас одоо зөрчсөн үгүй юуг дахиад хэлэлцэж болно гэсэн ийм дүгнэлт гарсан байна гэж би хараад байна. Энэ одоо үнэн үү, үгүй юу?

 2-т нь миний бас нэг асуугаад байгаа зүйл юу вэ гэхээр одоо энэ 48 бол яах вэ ингээд мандат гээд тэр 28 чинь бид нар нөгөө 25.2 дээр байдаг шиг санаж байна. Тойрог, мандатын тоо нэгэнт тогтоосон байгаа зүйлийг хүчингүй болгох асуудлыг яаж шийднэ гэж үзсэн юм бэ? Та үүн дээр ер нь асуулт асууж асуусан уу? Яагаад гэхээр 1 сарын 29 гэхэд мандат тойргийн тоогоо бид нар … /минут дуусав/

 **Д.Ганбат: -** Д.Лүндээжанцан гишүүн.

 **Д.Лүндээжанцан: -** Тэгэхээр би Цэцийн өмнөөс л яриад байгаа юм шиг болоод байгаа байхгүй юу хэцүү юмаа. Тэгэхээр байна шүү ийм байна. Үүнийг бол одоо тэр уншихдаа би бас хэлсэн л дээ. Ер нь бол энэ олон асуудал ургаж гарна. Тийм ээ? Мэдээж хэрэг. Гэсэн чинь энэ үндсэн энэ асуудалтай холбогдуулж Үндсэн хууль зөрчсөн гэсэн дүгнэлт гарсантай холбогдуулж Сонгуулийн хуулийн бусад хэсэгт өөрчлөлт орохыг дурдсугай гэж. Тэгээд уншиж байна лээ. Түүнийгээ тэгж хэлж байна лээ. Яасан бэ гэхээр үүн дээр байгаа. Сонгуулийн тухай хуулийн 7 тэд дэх заалт Үндсэн хуулийн холбогдох заалтыг зөрчсөн хэмээн Үндсэн хуулийн Цэц шийдвэрлэж сонгуулийн хувь тэнцүүлэх тогтолцооны суурь зохицуулалт өөрчлөгдсөнтэй уялдуулан дагалдаж өөрчлөгдөх зарим заалт тус хуульд … /минут дуусав/

 **Д.Ганбат: -** Х.Тэмүүжин гишүүн асууя.

 **Х.Тэмүүжин: -** Үндсэн хууль дээр байгаа шууд гэдэг энэ ойлголтыг Үндсэн хуулийн цэц яаж тайлбарласан юм бол гэдэг нь сонин байгаад байгаа юм. Харьцуулсан эрх зүйн судалгаа, олон улсын жишгээр шууд гэдэг энэ үг сонгогч саналаа шууд нууцаар гаргах гэдэг санал гаргах эрхтэй холбоотой заалт. Түүнээс биш сонгуулийн тогтолцоотой холбоотой заалт ерөөсөө биш шүү дээ. Сонгуулийн тогтолцоо иргэн саналаа гаргах хоёр зохицуулалтыг л Үндсэн хуулийн цэц хольж тайлбар хийсэн юм шиг харагдаад байгаа юм. Би одоо ингээд н.Чимэд багшийн бичсэн ном дээр шууд сонгууль гэж юу вэ гэдэг энэ өгүүлбэрийг нь уншаад л сууж байна. Шууд сонгууль гэдэг нь завсраа засаг, захиргааны нутаг дэвсгэрийн нэгжээр дамжуулан эсхүл ямар нэгэн байгууллагаар дамжуулахгүйгээр саналаа гаргахыг ойлгоно гэж хэлж байгаа байхгүй юу.

Манайд шууд биш сонгуулийн хэлбэр өмнө нь байсан. Тэр нь юу вэ гэхээр багаас сумын хуралд, сумаас аймгийн хуралд, аймгаас Улсын Их Хуралд нэр дэвшүүлэх байдлаар ингээд гаргаад тэр хүмүүс нь нийт сонгогчдын эрхийг төлөөлж өөр хүмүүс санал өгдгийг л шууд бус гэж ойлгодог байсан юм гэсэн утгатай тайлбар бичсэн байна. Үндсэн хуулийн эхийг баригч хүний тайлбар нь л даа.

 Энэ тайлбар надад их сонирхолтой санагдсан. 2-т нь миний гар дээр 2012 оны 5 сарын 02-ны өдөр гаргасан Цэцийн их суудлын шийдвэр, 2012 оны 3 дугаар сарын 28-ны өдөр гаргасан дугаар 2 гэсэн Цэцийн дунд суудлын дүгнэлт байна. Энэ дүгнэлтэд Сүхбаатар дүүргийн 6 дугаар хорооны оршин суугч иргэн Б.Цогтгэрэл гэдэг хүн Үндсэн хуулийн цэцэд Монгол Улсын Их Хурлын сонгуулийн тухай хуулийн 4.9-д энэ хуулийн 27.1-д заасан 28-аас илүүгүй нэр дэвшигчийн энэ хуулийн 49.1.6-д заасны дагуу гаргасан улс төрийн нам буюу улс төрийн намуудын сонгуулийн эвсэл энэ жагсаалтаас тус тус сонгоно гэсэн нь Үндсэн хуулийн шууд гэдэг зарчмыг зөрчиж байна гэж гомдол гаргасан байгаа юм.

 Одоогоос 4 жилийн өмнө. 2012 оны 5 сарын 2-нд дунд суудлаар шийдсэн байгаа юм. Энэ иргэний энэ гомдлыг Цэц Үндсэн хууль зөрчсөн гэж шийдээгүй байгаа байхгүй юу. Энэ иргэн мэдээлэлдээ маш тодорхой дурдсан байна. Пропорциональ 28-ыг Үндсэн хууль зөрчсөн байна гэж гомдол гаргасан байтал Цэц үүнийг гомдлоор нь шийдээгүй байгаа. Гэтэл гэнэт яагаад 4 жилийн... шийдсэн юм бэ? Энд яах аргагүй зүгээр хардалт бол ойлгомжтой. Цэц улс төрийн захиа даалгавар гүйцэтгэдэг нь бол маш тодорхой байхгүй юу.

Яагаад 4 жилийн өмнө ингэж шийдсэн шийдвэрээ өнөөдөр эсрэг байдлаар нь шийдсэн бэ гэдэг л сонин санагдаад байгаа юм. Тэгээд би итгэмжлэгдсэн төлөөлөгчөөс тэр шууд гэдгийг ямар утгаар тайлбарласан бэ гэдэг дээр Цэцийн байр суурийг би сонсмоор байна. Цэц өөрөө орж ирэхээ байсан. Уг нь бол бусад улс орны Үндсэн хуулийн шүүх бол шийдвэрийнхээ үндэслэл гарах үр дагаврыг тайлбарладаг бүр үүрэгтэй шүү дээ.

 Манайхан бол тийм хууль гарахаар Үндсэн хууль зөрчиж байна гэж өөрсдөө хүчингүй болгоод өөрсдөө үндэслэлийнхээ тухай үр дагаврынхаа тухай юу ч тайлбарлахгүй. Одоо үр дагавар сонин үр дагавар гарна. Үүнийг Улсын Их Хурал хүлээгээд авлаа гэхэд 28 Улсын Их Хурлын мандат чинь Үндсэн хуулийн дагуу юм уу, үгүй юм уу? Ц.Нямдорж сайдаас авхуулаад бид хоёр энэ Үндсэн хуулийн дагуу Улсын Их Хурлын гишүүн байх юм уу, үгүй юм уу? Ийм асуудал хөндөгдөнө.

 **Д.Ганбат: -** Ер нь Үндсэн хуулийн цэцийн дүгнэлттэй холбоотой лавлагааг бол та бүхэнд тараасан байгаа. Та бүхний гар дээр байгаа гэж ойлгож байна. Түүнийгээ харна биз дээ. Д.Лүндээжанцан гишүүн хариулъя Х.Тэмүүжин гишүүний асуултад.

 **Д.Лүндээжанцан: -** Би бол тэгээд шууд гэдгийг би тайлбартаа хангалттай хэлсэн. Шууд гэдэг бол шинжлэх ухаанаар Үндсэн хуулийн эрх зүй бол сонгуулийн эрх зүйн онолын ийм ойлголт байдаг гээд хангалттай ярьсан. Хүнээр дамжуулахгүйгээр өөрөө саналаа өгөөд тэр санал нь шууд үр дүн нь гарч байдаг үүнийг л шууд санал гээд. Тэгээд бол хууль тайлбарлах аргууд гэж байна. Харьцуулах арга, харьцуулсан эрх зүй гээд гараад ирж. Гадаад орнуудын энэ яг манайх их Улсын Их Хурлын гишүүнийг парламентын гишүүнийг шууд сонгоно гэсэн газрууд ийм холимог тогтолцоотой, пропорциональ тогтолцоотой ийм орнууд байна.

 Шууд гэдгийг бол юу гэж ойлгодог вэ гэхээр яг түрүүний хэлдгээр саналаа гаргасан санал шууд үр дүн нь гарч байдаг үүнийг л хэлж байна гээд ингээд. Тэр шууд бус сонгууль гэдэг бол орон нутгийн шууд сонгууль багийн хурлаас аймгийн хурлаас сонгоод сумын хурлын төлөөлөгч сонгоод АНУ-ын Ерөнхийлөгчийг сонгодог сонгуулийг хүртэл жишээ татаад ярьсан л даа. Тэгэхээр Цэцийн зүгээс бол түүхэн тайлбар тэр Үндсэн хууль тогтоогчид юу бодож энэ заалтыг оруулсан юм бэ гэдэг дээр үндэслэж л. Тэгэхээр хуулийг тайлбарлах олон аргууд байна. Түүхэн тайлбар, логик тайлбар, харьцуулсан тайлбар, системчилсэн тайлбар гээд.

 Тэгэхээр энэ Үндсэн хууль бол асар том Цэц бол том кейс шийдэх гэж байна. Үндсэн хуулийг тайлбарлах би бол ингэсэн. Улсын Их Хурал 2 удаа Үндсэн хууль тайлбарласан. Органик хуулиараа бол Үндсэн хуулийг тайлбарлаж байгаа юм гээд би түүнд бол няцаалтад орсон л доо. Харин Цэц бол тайлбарлаж байгаа юм. Яах вэ түүнийг бол бид ярьдаг. Ингээд шийдвэрээрээ бас тайлбарлаж байгаа тал байгаа юм. Тэгээд ингэхээр бол тэр түүхэн тайлбар нийгэм, улс төрийн тайлбар дээрээ гол анхаарлаа тавьж байна лээ.

 Өөрөөр хэлбэл 1991 оны 11 сарын 15-ны өдөр Улсын бага хурлын хуралдаанаар одоогийн энэ Үндсэн хуулийн 22 дугаар зүйлийн 1, 2, 3-ыг хэлэлцэх үед тухайн үеийн бага хурлын гишүүн н.Улаанхүү холимог системээр санал оруулаад тэгээд олонхийн дэмжлэг аваагүй юм байна лээ. Тэгээд энэ нь бол шууд Ардын их хурлын хуралдаанаар хэлэлцэгдээд явсан тэгээд 22 дугаар зүйлийг хэлэлцэх үед тооны асуудал дээр 76, 50, 102 өөр 38 ингээд баахан тоо дээр хүмүүс санал гаргахдаа шууд гэдгийг хүн гэж ойлгож байна гээд ингээд баахан ярьсан байдаг.

 Тэгэхээр Үндсэн хууль тогтоогчид бол хүнд санал өгөх юм байна гэдэг ийм л юмаар гол тайлбараа гаргасан. Би бол системчилсэн тайлбар, харьцуулсан тайлбар, ирээдүйн хөгжлийн чиг хандлага олон юмаа харж үзээч. Олон талаас харж үзээч гэдэг асуудлуудыг бол тавьсан. Ийм л байдалтай байгаа. Тэгэхээр энд юуг харуулаад байна вэ гэхээр бол ер нь бол тэр Монгол Улсын парламент ёсны хөгжил, улс төрийн намуудын төлөвшил, сонгогчдын санал хаягдахгүй байх гэх мэтээр энэ пропорциональ системийн эерэг талуудыг бол бид хангалттай ярьсан. Аливаа юм чинь бол хоёр талтай. Тийм учраас бол эерэг ба сөрөг талуудыг нь нэлээн сайн ярьсан боловч яг дүн гарахдаа ингэж байна.

 Тэгээд би бол энэ шууд гэдэг ойлголтоор бол тэр лекц уншсан хэрэгт орсон юу шүүмжлэлд орсон л доо ер нь бол. Тиймэрхүү байдалтай.

 **Д.Ганбат: -** С.Эрдэнэ гишүүн асууя.

 **С.Эрдэнэ: -** Баярлалаа. Би зүгээр бас сая асуух гэж байсан асуулт давхардлаа. Түүн дээр бас тодруулмаар байх юм. Одоо ингээд хэвлэл мэдээллийн хэрэгслээр гадуур ингээд янз янзын байдлаар яриад байна л даа. 2012 онд сонгогдсон 28 гишүүн чинь эрх зүйн чадамжтай, чадамжгүй тухай асуудал яригдаж байна. Тэгээд төрийн тогтвортой байх эсэх тухай асуудал яригдаж байна. Үүн дээр 1 дүгээрт би зүгээр Д.Лүндээжанцан гишүүнийг бас хуульч хүний хувьд өөрөө юу гэж бодож байна вэ 1 дүгээрт.

 2 дугаарт Үндсэн хуулийн цэц дээр яг ингэж тодруулж асуусан уу та? Хэрэв та нарын гаргасан энэ шийдвэрийн чинь үр дүнд ийм эрсдэл үүсэх магадлал байна гэж ер нь асуудлыг тавьж асуусан уу гэдгийг асуумаар байна. 2-т гэвэл нэг том асуудал байгаа. Ер нь Үндсэн хуулийн цэц бол дандаа эргэсэн буцсан шийдвэр гаргадаг.

 Өмнөх шийдвэрээ дараагийнхаа шийдвэрээр үгүйсгэдэг ийм алдаатай шийдвэр бол олон гарсан. Би нэг жишээ хэлэхэд бол 2002 онд жишээ нь нийгмийн даатгалын сангийн хөрөнгийг төрийн санд нэгтгэхэд энэ бол Нийгмийн даатгалын тухай хуулийг зөрчиж байна гэдэг Үндсэн хууль зөрчсөн асуудлаар хандсан. Тухайн үед Үндсэн хууль зөрчөөгүй гэдэг дүгнэлт гаргаж байсан. Дараа нь 2012 онд шиг санаж байна. Нөгөө иргэний гарсан гомдлоор нийгмийн даатгалын сангийн хөрөнгийг цалингийн илтгэлцүүрийн дээд хэмжээг тавихад мөн л одоо бас Үндсэн хууль зөрчиж байна гээд эсрэг яг тэр 2002 оныхоо шийдвэрийн эсрэг шийд гаргасан.

 Би түүн дээр Их Хурлын итгэмжлэгдсэн төлөөлөгчөөр оролцож байхдаа хэлж байсан. Та нар ингээд 10 жилийн өмнө ийм шийдвэр гаргаад 10 жилийн дараа ингээд үүнийхээ эсрэг шийдвэр гаргаад байна. Энэ чинь тэгээд аль нь хүчин төгөлдөр юм бэ гэж хариулаагүй л дээ. Түүнтэй адилхан л ийм жишиг гарч ирж байна. Одоо ингээд өмнө нь зөрчөөгүй гээд одоо ингээд зөрчсөн гэдэг ийм шийдвэр гаргаж байгаа юм.

 Тэгэхээр үүн дээр та ийм асуулт тавьсан уу, та хуульч хүний хувьд яг үүн дээр бас ямар дүгнэлт хийж, тэнд сууж байхдаа ямар дүгнэлт хийж байсан бэ гэсэн ийм л 2, 3 зүйл асуух гэсэн юм.

 **Д.Ганбат: -** Д.Лүндээжанцан гишүүн хариулъя.

 **Д.Лүндээжанцан: -** Эхний үг, эцсийн үг гэдэг шиг юм болсон байхгүй юу. Эхнийхээ үгэнд болохоор би бол байна шүү дээ өмнөх Үндсэн хуулийн цэцийн шийдвэр гараад зөрчөөгүй гэсэн ойлголттой явсан юм гэдгийг ярилаа. Тэгээд энэ цаг үе нь тулсан байна гэдгийг ярьсан.

 Хамгийн сүүлд эцсийн үг бас байна уу гэхээр чинь бол ингэсэн 1 дүгээрт бол төр энэ бол бас ухарч болохгүй. Парламент ёсны хөгжил, бас урагшаа явж байх ёстой. Дээр нь төрийн тогтвортой байдлын эрх ашгийн үүднээс ухаалаг шийдвэр гаргана гэдэгт итгэж байна гэсэн үг. Би ямар шийд гарахыг нь мэдэхгүй байгаа юм чинь яах вэ дээ тийм ээ. Шийдвэр гарах чинь мэдэгдэхгүй шүү дээ. Гэхдээ бол дунд нь би бол энэ юунд санаа зовоод байна вэ гэхээр сонгууль эхэлсэн дэндүү тулсан ийм байгаа нөхцөлд гэсэн тэгэхэд бол энэ Цэц бол шүүхийн шийдвэр. Долоо хоногийн өмнө ч гэсэн хүчингүй болгосон тохиолдолд шийдвэр гарсан тохиолдолд энэ даруй арга хэмжээнүүдийг аваад цаг хугацаанд ямар ч будилаангүйгээр асуудлаа явуулах үүрэгтэй гэж анхааруулж хэлж байсан.

 Би бол парламент ёсны хөгжлийн чиг хандлага энэ төрийн тогтвортой байдлын эрх ашгийн үүднээс шийдвэрээ гаргахыг хүсэж байна гэсэн.

 **Д.Ганбат: -** Ё.Отгонбаяр гишүүн асууя. Болив уу тийм ээ? Гишүүд асуулт асууж дууслаа. Авсан л даа асуух хүмүүсээ авсан. Асуулт дууслаа. Үг хэлж болно. Санаа, оноо үгтэй хүн байна уу гишүүд ээ? Больсон уу С.Эрдэнэ сайдаар тасаллаа. Д.Оюунхорол гишүүн.

 **Д.Оюунхорол: -** Уучлаарай би жаахан хоолой сөөсөн байгаа. Гэхдээ 2 үг бас хэлье гэж бодсон юм. Ер нь Монгол Улс Сонгуулийн хуульдаа сонгууль болохоос 2 сарын өмнө бараг хүрэхгүй хугацаанд өөрчлөлт оруулж байгаа нь бол маш буруу үзэгдэл юм гэж бодож байна.

 Ер нь бол манай Ардчилсан намынхан 2012 онд Сонгуулийн хуульд пропорциональ системийг оруулж ирэхийг хамгийн ихээр дэмжиж хамгийн их энэ саналыг гаргаж ард түмний санал орхигдож гээгдээд байна. Тийм учраас энэ холимог системийг авах нь зөв юм. Пропорциональ байх нь эрүүл ийм улс төрийн системийн тогтолцоо болох юм байна гэж үзсэн. Тэгээд хамгийн байж болох зөв эрүүл хувилбар хэмээн энэ сонгуулийн системийг сонгож авсан. Өнөөдөр үүнээсээ Ардчилсан нам өөрөө эрх барьж байх үедээ ингэж ухралт хийж байгаа нь бол Монголын ард түмний сонгогчдын сонголтод бол шууд ба шууд бус утгаараа аягүй тийм буруу ойлголт төрүүлж байна гэж би ингэж харж байгаа.

 Ер нь бол 6 сарын өмнө Сонгуулийн хуульд нэмэлт, өөрчлөлт оруулахгүй, Сонгуулийн хуулийг дархлаатай байлгах ёстой. Уламжлалаараа 25 жил Монголын парламент үүнийгээ бол бараг мөрдөж ирсэн байх. Харамсалтай нь ийм зүйлээсээ бас ухарч байна. Энэ бол өнөөдөр арай л тийм жаахан жудаггүй улс төрийг хийж байгаа юм биш биз дээ гэсэн ийм ойлголт төрж байгаа юм. Үндсэн хуулийн цэц бол түүнээс долоон дор зүйлийг хийж байгаа юм.

 Холимог тогтолцоог хуульчлан оруулж байсан. 2012 оны Сонгуулийн хуульд иргэдээс хэд хэдэн гомдол гарч байсан. Тэр үед бол Цэц энэ асуудлыг хэлэлцэж байсан. Тэр үед бол энэ саналыг хууль зөрчөөгүй гэдэг дүгнэлтийг ер нь бол гаргаад энэ асуудал явсан. Өнөөдөр ийм ард түмэн дөнгөж саналаа өгч сураад улс орны хэдэн арван жилийг ингээд бас нэг зөв тодорхойлоод явах ийм улс төрийн намуудыг хариуцлагатай болгох, улс төрийн намуудыг төлөвшүүлэхэд түлхэц болохоор ийм хуультай болсон гэж байсан.

 Энэ хуулиасаа ухарч байгаад бол маш их харамсаж байгаа юм байна. Тийм учраас Ардчилсан нам сонгуулийн ардчилал тэр тусмаа өнөөдөр төлөөллийн ардчиллын зарчмаасаа ухарсан үйлдэл болгоныг нь 3, 4 жилд хийж байгаа юм. Тийм учраас энэ бол аягүй харамсалтай зүйл болсон. Өнөөдөр жижиг мажоритарын тухай ярьж байгаа. Тэр үед Ардчилсан намынхан бүгдээрээ жижиг мажоритар гэдэг бол маш буруу сонгууль. Яг унангуутаа энэ бол буруу шүү гэдгийг олж хардаг. Ялаад гарангуутаа энэ бол аягүй өөр юм байсан юм байна гээд ингээд ярьж байгаа нь Монгол төрд ямар ноён нуруу, ямар бодлого байдаг юм бэ гэдгийг харуулж байгаа ийм муу загвар байсан гэж бодож байгаа юм.

 Тийм учраас ард түмэн бол тэр намыг дугуйлахдаа бас л өөрийнхөө илтгэл үнэмшлээр шууд сонгож байгаа. Бас нэг хувилбар шүү дээ. Түүнийг хэн нэгэн хүн нөлөөлөхгүйгээр намаа дугуйлдаг. Түүний цаана байгаа улс төрийн намууд өөрөө өөрийгөө төлөвшүүлэх ийм эрүүл бодлогыг явуулах ёстой байсан. Харамсалтай нь бол ингэж чадахгүй байгаа. Тийм учраас нэг үүндээ бол эргэж дүгнэлт хийгээсэй. Үнэхээр битгий ард түмний ой санамжийг ийм богино гэж бодож басамжлаасай гэж хүсэж байна.

 **Д.Ганбат: -** Бид нар Үндсэн хуулийн цэцийн 05 дүгнэлтийг ярьж байгаа. Ардчилсан нам энд бол ямар ч хамаагүй шүү дээ О.Баасанхүү гишүүн.

 **О.Баасанхүү: -** Ардчилсан нам холбоотой. Та нар наад зах нь би хуульч хүний хувьд нотолгоо хэлье. Хууль зүйн байнгын хороон дээр итгэмжлэгдсэн төлөөлөгчөөр намайг оруулна гээд алхаа цохиод бушуухан шиг МАН, АН хуйвалдаанаа шийдье гэдэг байдлаараа ганцхан МАН хүнийг явуулж байгаа. Хуульч хүнийг тийшээ явуулах сонирхолгүй. Зүгээр ийм л бохир юм хийж байгаа чинь нэг холбоотой байгаагийн л нэг шинж л дээ. Тэгээд 2 дугаарт нь энэ Цэцийн дүгнэлтийг та нар хардаа. Цэцийн дүгнэлт дээр тийм заалт зөрчсөн гэж дүгнэдэг болохоос ямар нэгэн заалт зөрчсөн гэж дүгнэлт гардаггүй.

 Гэтэл одоо энэ дүгнэлт дээр юу гэж харж байна гэвэл зарим зохицуулалт өөрчлөгдсөнтэй уялдуулж дагалдаж өөрчлөгдөх зарим заалт, зарим гэдэг чинь ямар нэгэн гэсэн утгатай биз дээ. Хуульд байгаа болохыг дурдсугай гээд хууль тогтоох эрх мэдэлд шууд хөндлөнгөөс нөлөөлөөд бид юмаа өөрчилнө, өөрчлөхгүй юу гэдэг Цэцэд ямар ч хамаагүй шүү дээ.

 Тэгэхэд ийм байдлаар өнөөдөр хууль тогтоох эрх мэдэлд бол шууд хөндлөнгөөс халдсан байна. Энэ бол утгагүй.

 2 дугаарт нь 2012 онд хоёр утгатай гомдол гаргаж байсан иргэн 5 сард. Нэг нь юу вэ гэвэл 28-ын босго дээшээ, доошоо байх тухай асуудал. Нөгөөх нь бол шууд сонгууль зөрчсөн байгаа тухай 28 жагсаалттай холбоотой. Тэгэхээр нэгийг нь зөрчөөгүй нэгийг нь зөрчсөн гэнгүүтээ тухайн үед зөрчөөгүй гээд шийдсэн учраас одоо бид зөрчсөн эсэхийг хэлэлцэх эрхтэй гэж шийдэж болохгүй шүү дээ. Энэ бол аягүй явцуу байна.

 Хэрэв энэ дүгнэлтийг авах юм бол одоо яах вэ гэдэг дээр бас бид нар бодох хэрэгтэй болж байна. Хэрэв бид энэ дүгнэлтийг авах юм бол 48 мандат дээр хэдийг ч гэдэг юм нэмэх тийм боломжгүй. Яагаад боломжгүй вэ гэхээр хуулийн 25.5 дээр тойргийн мандат, тойргийн тоог 1 сарын 29-нээс өмнө 150 хоног гэдэг чинь 1 сарын 29-нээс өмнө тавина гэж байгаа байхгүй юу. Тогтооно гээд. Тэгэхээр 150 хоног чинь өнөөдөр тодорхой болоод байгаа байхгүй юу. 1 сарын 29 байсан тухайн үед.

 Тэгэхээр би үүн дээр юу гэж хэлээд байгаа вэ гэхээр түүнийг болохоор Үнсдэн хууль зөрчсөн, зөрчөөгүй тухай юу ч хэлээгүй байгаа. Тэгэхээр яаж үүн дээр бид нар хөдөлгөөн хийх юм бэ? Тэгэхээр одоо энэ 28 гэдэг энэ жагсаалтыг өнөөдөр тавьсан нь буруу юу, зөв үү гэхээр одоо нөгөө нам дугуйлах нь зөв үү, хүн дугуйлах нь зөв үү гэдэг дээрээ л одоо суурилахаас өөр аргагүй болно.

 Тэгэхээр юу вэ гэх юм бол Ардын намыг төлөөлөөд 28 хүний нэрээ оруулъя. Ардчилсан намыг төлөөлөөд 28-ыг оруулаад, Хувьсгалт намыг төлөөлөөд 28-ыг оруулъя гэсэн байдлаар хүмүүс таалагдсан хүнээ нэг, нэг хүнийг дугуйлаад тэр 28-ыг юу гэдэг юм эрэмбэлэхээс өөр гарц байхгүй. Яагаад гэвэл бид мандатын тоог тогтоохгүй гэсэн тэр хуулийн заалтаас тойрч гарах гарц нь ерөөсөө л тэр байгаа юм.

 Өөрөөр хэлэх юм бол ганцхан Архангайд гэдэг юм ганцхан Өвөрхангайд гэдэг юм уу биш Монгол Улсаараа тэр 28-ыгээ эрэмбэлүүлье гэж байгаа. Хүнээ эрэмбэлүүлж гаргая гэж. Үүнийг сонгуулийн протокол дээр байгаа. Би бүр үүнийг хатуу яриад нөхөд юу гэвэл намын нэрийг дугуйлахын тулд 28 нэрийг өгье. Гэхдээ дугуйлахгүйгээр зүгээр нэр өгье гээд хуулийн чинь заалт дээр байж байгаа. Нэрснүүдийг өгье гээд. Тэгэхээр одоо бидэнд тийм л боломж байна. Хүнээ дугуйлъя зөвхөн гэж.

Авбал зөвхөн тийм утгаар л авах боломжтой. Түүнээс биш бид нар юу яагаад яг одоо энэ дүгнэлтийг энэ чигээр нь авах юм бол бид нар Үндсэн хуулийн цэц дараагийнхаа юу дээр та нар ямар нэгэн заалт зөрчсөн шүү гэсэн байдлаар хууль тогтоох байгууллагын дотоод үйл ажиллагаа эрхэд халдаж тийм дүгнэлт гаргаад явах болоод байна л даа.

 Тэгэхээр энэ одоо ер нь энэ Цэцийн даргыг солиод ингээд баахан бужигнуулаад л нэлээн юм болсон доо. Тэгээд одоо захиалгын байгууллагыг ингээд хараад би үнэхээр ичиж байна. Тийм хүмүүс өнөөдөр янз бүрийн байдлаар өөрийгөө Цэцийн гишүүн хуульч гэж хэлж ярихаасаа бүр ичээсэй гэж би хэлмээр байна.

 Яагаад вэ гэхээр хуулийнхаа заалтаа барьж байх ёстой байтал улс төрийн тэр хандлага тэр эмоци дээр суурилж шийдвэр гаргаад явж байгаа бол энэ бол шившиг гэж хэлмээр байна. Тийм учраас би бол одоо хэрэв бид нар үүнийг хүлээж авах юм бол зөвхөн тэр 28-ыг ард түмнээрээ эрэмбэлүүлье. Хүний нэр дугуйлъя гэж явахаас өөр нөгөө нэг хуулийнхаа заалтаасаа тойрогт байгаа мандатуудыг тоог хөдөлгөх юм бол энэ бол утгагүй болно шүү.

 Тэгвэл бид нар тэгвэл энэ хууль бүхэлдээ хүчингүйтэй адил болно шүү гэдгийг хэлмээр байна. Баярлалаа.

 **Д.Ганбат: -** О.Баасанхүү гишүүнээ таныг итгэмжлэгдсэн төлөөлөгчөөр томилоход юу юм байна. Гол асуудал нь Төрийн байгуулалтын байнгын хорооны асуудал. Тэгээд яг Дэгийн хуулиар Төрийн байгуулалтын байнгын хороо томилоод явсан. Д.Лүндээжанцан гишүүний хувьд бол хуульчийн шалгалтаа өгөөгүй болохоос биш хамгийн туршлагатай сайн хуульч. Тийм. Томилсон байна. Туршлагатай парламентч. Та өөрөө яваад очиж болох л байсан байхгүй юу. Л.Болд гишүүн.

 **Л.Болд: -** Энд үгээ хэлье. Д.Оюунхорол гишүүн шууд энэ асуудлыг Ардчилсан нам гээд манайх руу хандуулж байгаа. Би энэ үгээ буцааж аваасай гэж бодож байна. Яагаад гэхээр энэ бол үнэхээр бид Ардчилсан намын шийдвэр бол хэлэлцэж байгаа биш. Цэцийн дүгнэлт, Цэцийн шийдвэр гарсан юм. Та нэг юмыг сана. Энэ хуулийг гарахад Сонгуулийн хуулийг гарахад энэ сонгуулийн гаргаад аль нам олонх байсан билээ. Тийм. Танайх олонх гаргасан тийм ээ? Тэгээд тэр үед Цэцийн дүгнэлт аль талд гарсан билээ танай талд гарсан тийм биз. Бид болохоор үүнийг бол эсэргүүцэж байсан.

 Ер нь бол Цэцийн шийдвэр дандаа манай намын эсрэг гардаг. 1996 онд бид нар сонгуульд анх удаагаа ялсан чинь энэ намын гишүүд сайд болж болохгүй. Өмнө нь бол 4 жил сайд хийсэн байгаа. Тэгэнгүүтээ 1998 онд Засгийн газрыг унагаалгангуутаа одоо болно гээд Засгийн газрыг унагаж байгаа юм. Тэгсэн 2000 онд дахиад Ардын нам ороод Засаг авангуут одоо сайдаа хийцгээ. Одоо болно гээд. Өнөөдөр ч гэсэн яг тэр байдлаар явж байгаа. Энэ бол өнөөдөр танайд ашигтай юм байна. Гэхдээ та нар үүнээсээ болгоомжлоод одоо бид нар руу булж, бид нар руу бухаж Ардчилсан нам үүний цаана байгаа юм шиг ийм ойлголтыг бол өгөх ийм тактик боловсруулж байна. Буруу. Үүнийг бүгдээрээ хамтраад ухамсартай ярья.

 Ерөөсөө байна шүү дээ бид нар энэ Цэцэд зөв шийдэх байх гэж үнэхээр тухайн үедээ найдаж байсан. Энэ хуулийг бол н.Чимэд гуай бид нар бол хийсэн. Та бүхэн санаж байгаа. Яг энэ танхимд хэлэлцүүлэг хийхэд н.Чимэд гуай амь сэрүүн байхдаа яг энэ сандал дээр суугаад хэлж байсан. Ийм хоёр өөр гишүүн байж болдоггүй юм 1-т.

 2-т тойроггүй гишүүн байж болдоггүй юм. Үүнийг бол мөн олон хэлсэн дээ. Тэгээд та нар олонхоороо хүчээр түрээд аваад гарсан. Тэгэхээр бол энэ хуульд бол үнэхээр тийм ухралт бол байсан юм. Одоо тэгэхээр үнэхээр Цэцийн шийдвэрийг бол одоо хүлээж авахгүй гэдэг бол өөрөө утгагүй асуудал.

 Яагаад гэхээр энэ та нарын олонхоороо баталсан тэр хуулийн гажуудлыг одоо энэ чинь засах бололцоог бидэнд олгож байна. Дэндүү орой байна, дэндүү хожуу байна. Уг нь Цэцэд энэ асуудал чинь 1 сард очсон гээд байгаа. Тэгэхэд шийдсэн бол бүр сайн байлаа. Тэгвэл өөр олон хуулийн зөрчилгүйгээр одоо энэ О.Баасанхүү гишүүн олон гишүүд ингээд хуулийн зөрчлүүд ярьж байна. Дээрээс нь бид нар энэ дотроо үнэхээр эмэгтэйчүүдийн квотыг яаж суулгах вэ, залуучуудын квотыг яаж суулгах вэ энэ парламентыг яаж эрүүлжүүлэх вэ тийм ээ, ард түмний жинхэнэ төлөөлөл бол вэ, яаж хүмүүсийн санал хаягдахгүй байх вэ гээд олон асуудлуудыг бид бол энэ сонгуулийн тогтолцоогоор ярих ийм бололцоо гарч байна.

 Үүнийг бол энэ Цэцийн шийдвэрийг хүлээж авч байгаа нөхцөлд энэ юмнуудаа янзалмаар байна. Түүнээс одоо үүн дээр хоосон улс төр хийгээд тэртээ тэргүй Цэц гэж байгууллага тэнд шийдвэр гаргаад байхад энэ бол Ардчилсан намын захиалга юмаа гэж ингэж зарлаж ийм улс төр рүү бид нар чирч оруулахгүй хэрэггүй шүү дээ Д.Оюунхорол гишүүнээ. Энэ бол буруу байхгүй юу. Ингэх юм бол ерөөсөө маш буруу юм руу явах гээд байгаа юм.

 Тийм учраас цөмөөрөө маш ухамсартайгаар энэ хуулийнхаа гажуудлыг засаад энэ зөв хууль гаргах тал дээр бол анхаармаар байна. Дээрээс нь нэг юм байгаа шүү дээ. Одоо бол бид нар чинь хуучин хуулиараа мөрийн хөтөлбөрүүдээ хуулийн хугацаанд аваад хаасан байгаа. Бие даан нэр дэвшигч, намууд, эвслүүд тийм биз. Одоо бид нар хуулийн өөрчлөлтөөрөө яах вэ буцаагаад нээх үү? Нөгөөдүүл чинь бөөн юм болоод л нуугаад хаагаад мөрийн хөтөлбөрүүдээ нууцаар аваачаад тушаасан байгаа.

 Одоо ингээд тойргийн тогтолцоо өөрчлөгдөх юм бол эргээд энэ чинь зад тавиад эсхүл буцаагаад дахиад буцааж өгөөд дахиж шинэ бүртгэх үү, эсхүл хүмүүс эрхтэй шүү дээ энэ тогтолцоогоор би сонгуульд орохгүй гэсэн юм. Гэтэл одоо шинэ та нарын баталж байгаа тогтолцоогоор бид ормоор байна гэдэг асуудлыг тавих эрх нь бол нээлттэй. Иймэрхүү, иймэрхүү нэлээн олон ярвигтай асуудлууд үүнээс үүсэх юм байна. Тэгэхээр үүн дээр чухамдаа яах вэ гэдгээ хууль тогтоогчийн хувьд цөмөөрөө яг Хууль зүйн байнгын хороо бол ямар нэгэн улс төргүй юмаа ярих нь. Юмаа анхааруулмаар байна. Тэр улс төрөө тэр Төрийн байгуулалт дээр ярь. Энэ бололцоог нь цаашаа өгье. Цөмөөрөө бол энд бол хууль эрх зүйн талаасаа үнэхээр иргэний эрх зөрчигдөхгүй байх, хүний эрх зөрчигдөхгүй байх, парламент ард түмний төлөөлөл байх энэ бололцоо дээр ингээд маш тийм зөв өнцгөөс нь яриач. Зөв өнцгөөс нь гаргалгаагаа гаргах тал дээр санал бодлоо уралдуулъя гэдэг ийм саналтай байгаа шүү. Баярлалаа.

 **Д.Ганбат: -** Гишүүд яг өөр өөрийнхөө минутад л үг хэлнэ. Надад тийм эрх байхгүй л дээ. З.Баянсэлэнгэ гишүүн.

 **З.Баянсэлэнгэ: -** Би үг хэлье. Би ингээд энэ пропорционалийг хамгаалж ярих нь миний хувьд ашиг сонирхлын зөрчилтэй юм шиг харагдана л даа. Яагаад гэвэл би пропорциональ системээр орж ирсэн хүн. Жагсаалтад бичигдсэн. Гэхдээ би одоо бол жагсаалтаар бичигдэхийн тулд ингэж ярьж байгаа юм биш. Ер нь бол та нар хэн хэн рүүгээ битгий ингэж худлаа буруу хайгаад бай. Яс юмандаа өнөөдөр Монгол ардын намын бүлэг үүнийг бас хүлээгээд авсан. Бүлгийн шийдвэр гарсан юм байна лээ. АН-ынхан ингээд гаргасан юм байна лээ.

 Доторх гишүүдийнх нь байр суурь бас өөр юм байна лээ. Тэгээд өнөөдөр энд ийм юм ярихаас илүү би ер нь бол ард түмэн яг энэ мажоритар системийн алдаа нь юу байгаа юм, оноо нь юу байгаа юм. Пропорционалийн алдаа нь юу байгаа юм, оноо нь юу байгаа юм гээд ингээд яримаар байгаа байхгүй юу.

 Бид ард түмний тархийг хэт их угааснаас болж өнөөдөр буцаад ардчиллынхаа зарчмаас ухарч байгаа байхгүй юу. Ард түмэн өнөөдөр шууд хүнээ сонгосноороо л өөрийнхөө төлөөллийг хүнийг сонгож байна гэдэг ийм ойлголт руу аваачаад мухарт ингээд шахсан шүү дээ ард түмнийг. Тэгээд өнөөдөр сонгууль дөхөж байгаа учраас ард түмэн яах вэ ард түмэнд таалагдах гэж, ард түмэн буцаад та нар ардчиллынхаа үнэт зарчмаас ухраад жижиг 76 болгоод мөнгөтэй хүн, танигдсан хүн, хэр их сайн лоббидож тэндээ юм хийсэн тийм л хүмүүсийг сонгодог нөгөө л хуучин тогтолцоо руугаа орж байгаа байхгүй юу.

 Эцсийн дүндээ энэ дотроос бид нарын Сонгуулийн ерөнхий хуульд суулгаж өгсөн 30 хувийн эмэгтэйчүүдийн квот байхгүй. Шинээр хүн орох асуудал байхгүй. Бие даагч нар байхгүй. Жижиг намууд байхгүй. Одоо өнөөдрийн судалгаагаар Ардчилсан нам, Монгол ардын нам, Монгол ардын хувьсгалт нам нийлээд 50 хүрэхгүй байгаа. Сонгогчдын 50 хүрэхгүй хувийн санал авч байгаа. Тэгээд цаана нь байгаа 50 гаруй дийлэнх 50 гаруй хувь яах юм бэ? Тэр нөгөө бие даагч нарыг нийлүүлээд юу жижиг намуудын нийлсэн ИЗНН-ын 5 хувь гэдэг юм уу? МҮАН 2 хувь гэдэг юм уу. Ингэж нэмсээр байгаад эд нар нийлсэн 50 хувь өнөөдөр хэн ч биш болж энэ санал тоологдохгүй болж байна.

Өнөөдөр хэрэв пропорционалийг өнөөдөр хэн нэгэн хүнтэй энэ сонгуулийн алдаа гэж ингэж тайлбарлаж хэт их улс төржөөгүй байсан бол өнөөдөр О.Баасанхүү, З.Баянсэлэнгэ хоёроос бусад нь бүгдээрээ тойргоос гараад ирсэн юм шиг л жүжиг тоглосон биз дээ. Ингэж яриагүй байсан бол өнөөдөр энэ зарчмаасаа ухрахгүй байсан. Хэрэв пропорционалийг бид нар зөв талаас нь ойлгуулаад өнөөдөр улс орон гадаадын улс орон бусад орны туршлага энэ систем рүү яваад байгааг ойлгуулж хэлж чадсан бол намуудын төлөвшил цаашлаад улс төрд тогтвортой байлгах зөвшилцөл дээр явдаг тэр механизм бүрдэх байсан юм. Сонгодог утгаараа.

Одоо энд бол үнэхээр хэлж мэдэхгүй байна. Одоо яах юм энэ Сонгуулийн хуульдаа бид нар 150-аас доошгүй хоногийн хугацаанд сонгуулийн тойрог хэсгийн хороодоо байгуулах ёстой гээд оруулсан байгаа. Тэгээд энэ 150-аас доошгүй хоногийн хугацаа чинь хэтэрлээ одоо яах вэ? Тойргийн хороод чинь яах юм бэ? Одоо тойрог дээрээ бөөн юм болох уу? Сонгуулийн ерөнхий хуулийг бид нар уг нь бол үнэхээр бас ардчиллын зарчмаар бүлгүүдийн гишүүдийг оролцуулаад ингээд явсан гэсэн чинь үнэхээр муу хууль гаргасан байна лээ бид нар. Үнэхээр муу хууль зөрчилдөөн ихтэй. Ерөөсөө намууд үүн дээр өөрсдөө тэр нэг хэдэн ажлын хэсэгт орсон хүмүүс дээрээ л мэдээлэл авсан гэхээс биш үнэхээр биечлэн оролцоогүй байхгүй юу.

 Энэ Сонгуулийн хуулиас болоод л асуудал эхэлсэн. Өнөөдөр Үндсэн хуулийн цэц ийм шийдвэр гаргаж байна. Үндсэн хуулийн цэц яагаад өнөөдөр нэг шийдвэрийг 2 удаа гаргаж байгаа юм бэ? Үндсэн хуулийн цэц өөрөө чадамжтай байгаа юм уу гэдэг асуудлыг ярих хэрэгтэй болсон байгаа.

 Энэ чинь юу гэсэн үг юм бэ 2-хон сарын дотор өмнө нь бол үгүй зөрчөөгүй байна. 2 дахь удаагаа тийм ээ зөрчсөн байна. Ингэж шийдвэр гаргаж улс төржүүлж байгаад төрийг ингэж тогтворгүй байлгаж байгаа Цэц нь ингэж байгаа юм чинь өнөөдөр хууль биелүүлдэг байгууллага гэж ер нь байна уу? Тэгээд бид нар ард түмэнд таалагдах гэж худлаа мажоритар гаж хархиралдаад яах гээд байгаа юм. Эцсийн дүндээ бид нар ардчилал руу урагшаа алхаж пропорционалиар алдаа байгаа юу байгаа. Үүнийг засаж сайжруулаад явах бүрэн боломж байсан.

 Одоо өнөөдөр жижиг намууд орох боломжгүй. Шинэ хүмүүс орох боломжгүй. Эмэгтэйчүүд орох боломжгүй. Жинхэнэ ард түмний төлөөлөл орох боломжгүй багаар ажиллах … /минут дуусав/.

 **Д.Ганбат: -** С.Эрдэнэ гишүүн.

 **С.Эрдэнэ: -** Баярлалаа. Би үүн дээр Д.Оюунхорол гишүүнийг бас хариуцлага хүн ярьж байгаа юмаа жаахан бодож яриач гэж хэлмээр байна. Өнөөдөр Үндсэн хуулийн цэцийн гаргасан шийдвэрийг Ардчилсан намд авчирч наагаад улс төр болгох гэж байгаад бол харамсаж байна. Үндсэн хуулийн цэц гаргадаг шийдвэрээ гаргасан. Энэ хуулийг 2012 онд танай нам олонх байхдаа баталсан. Тэгээд, юу би яаж мэддэг юм. Би лав гуйж яваагүй. Гуйсан хүмүүсийг нь тэгвэл нэртэй нь ярь л даа. Битгий худлаа таамаглаж. Ийм юм мэдэхгүй. Тэр гуйсан зоргоор танайх хууль гаргадаг юм уу тийм ээ? Сонин юм яриад байх юм. Хүн гуйхаар л хууль гаргадаг юм уу? Тийм юм битгий тийм юм ярьж бай л даа.

 Одоо улс төр болгох гээд л сонгуулийн үеэр бие бие рүүгээ ингээд л дайраад л одоо энэ тэртээ тэргүй л танай манай хоёр нам дээр хаяглана. Нэг их түүнийг танайх, манайх гээд байх юм байхгүй угаасаа. Ийм юмыг тэгээд заавал бие бие рүүгээ гээд. Сая манай Ц.Нямдорж гишүүн гэдэн хөдөллөө гэж байх шиг байна. Би харин бүр гэдэн хөдөллөө. Зүгээр байж байсан чинь харин. Тэгээд шулуухан хэлэхэд бол яах вэ дээ адилхан л ярина шүү дээ. Амтай юм чинь. Ямар амгүй байгаа биш. Тийм. Та нар амтай бид нар амгүй гэж байхгүй шүү дээ.

 Өнөөдөр ингээд нэг сонгууль болоод ирэхээр аливаа асуудлыг улс төржүүлдгээ 1 дүгээрт болимоор байна. 2 дугаарт зүгээр байгаа асуудлыг байгаагаар нь ярья. Өнөөдөр би бол Цэцийг бол энэ нийгмийн сэтгэл зүйг дагаад л гаргасан шийдвэр гэж харж байгаа. Аль нэг намын гэхээс илүү. Өнөөдөр Цэцийн өөрийн унасан нэр хүндээ өсгөх гээд юм уу, эсхүл одоо алдаагаа засах гээд тэгээд гаргасан л шийдвэр гэж ойлгож байгаа. Тэгээд шийдвэр гараад өнөөдөр явж байна. Үүнийг бол тэртээ тэргүй л аль, аль нам нь хүлээж авахаас өөр гарцгүй. Хүлээгээд авлаа гэхэд энд аль болох одоо үүсээд байгаа аливаа эрсдэл бэрхшээлийг яаж гарз хохирол багатай зохицуулж, хуулийнхаа зохицуулалтуудыг яаж богино хугацаанд яаралтай хийж Сонгуулийн хуулийн одоо хуульчлаад хугацааг нь хуульчлаад заасан байгаа хуулийн зөрчлүүд гаргахгүйгээр үүнийг яаж хэрэгжүүлэх вэ гэдэг дээр л анхаарах ёстой.

 Үүн дээрээ л гол бодлогоо хэдүүлээ уралдуулаад ажиллаад явна уу гэхээс бие биеэ яллах гэж өнөөдөр би Хууль зүйн байнгын хороонд бид нар сууж байгаа гэж бодохгүй байна. Энд бол ном хаялцаад л нэг их бие биеэ чамаас болсон юу гэдэг юм тэрнээс болсон гэдэг юм уу ийм юм яриад байвал дуусахгүй энэ маргаан чинь. Тийм учраас үүнийгээ болиод хэдүүлээ ямар гарц байна одоо өнөөдөр энд туршлагатай олон хуульч байна. Манай Д.Лүндээжанцан гишүүн байна, Ц.Нямдорж гишүүн байна. Энэ парламентад хэд хэдэн удаа сонгогдоод суусан туршлагатай улс төрчид танайд ч байна. Манайд ч байна. Гарц нь юу байгаа юм бэ түүнийгээ л ольё.

 Миний хувьд бол одоо нэгэнт шийдвэр гарсан байгаа учраас үүнийгээ хүлээж аваад түүн дээрээ дараагийн хуулийнхаа зохицуулалтууд дээр ажлын хэсэг гаргадаг юм бол яаралтай гаргаад ингээд үүнийг зөв зүйтэй талаас нь хэрэгжүүлэх талаас нь анхаараад явах нь бид нарын хувьд бол эрсдэл багатай. Сонгууль маань хуулийн дагуу ямар нэгэн зөрчилгүй явах ийм боломжийг бүрдүүлнэ гэж харж байгаа. Тийм учраас би өнөөдөр энд Хууль зүйн байнгын хороон дээр санал миний санал юу вэ гэхээр энэ яаралтай ийм асуудлаа хурдан санал хуралтаа хийж шийдээд үүний дараа шаардлагатай бол ажлын хэсэг гардаг юм уу яадаг юм ингээд ер нь дараагийн хуульд оруулах нэмэлт өөрчлөлтүүдээ яаралтай хийгээд явах ёстой.

 Энд би нэг зүйл дээр бол эмзэглэж байгаа. Эмэгтэйчүүдийн квотын асуудлыг бол бид одоо энэ хууль өөрчлөх явцдаа бол маш сайн анхаарах ёстой. Би бол одоо харж байна. Энэ пропорциональ буюу хувь тэнцүүлсэн тогтолцоо байхгүй болсноор бол парламентад эмэгтэйчүүдийн эзэлж байгаа хувь суудал би хасагдана гэж харж байгаа. Нэмэгдэхгүй. Үүнийг бол шулуухан л хэлэх хэрэгтэй. Үнэн нь тэр юм чинь. Бодит үнэн. Одоо 11 байгаа бол мэдэхгүй дараагийн 2016 оны сонгуулиар эмэгтэй гишүүдийн тоо 5, 4 рүү л бууж ирэх байх. Тэгж л харж байна.

 Тэгэхээр энэ нөгөө эмэгтэйчүүдийн бүлэг нөгөө жендерийн асуудлаар би өөрөө бас жендерийн үндэсний хорооны дэд даргын хувьд үнэхээр санаа зовж байна. Тийм. Санаа зовж байна. Тийм учраас эмэгтэйчүүдийнхээ асуудлыг яаж хуульд зөв тусгах вэ гэдэг асуудлаа л бод. Үүн дээр хэдүүлээ харин тэр гарцаа л олъё. Энэ гарцгүй юм гэж байхгүй шүү дээ. Аль, аль талаасаа л яримаар байна. Жендерийн асуудлаа яримаар байна. Зөв сонгууль явуулах тал дээр аль болох боломжтой бүх хувилбаруудыг нь харъя. Ийм л зүйл дээр л анхаарлаа хандуулаад явах нь зөв байх. Түүнээс бие биеэ яллаад юм уу, бие бие рүүгээ бурууг тохох гээд бол амжилтад хүрэхгүй л гэж хэлмээр байна. Анхаарал тавьсанд баярлалаа.

 **Д.Ганбат: -** Яах вэ ерөнхийдөө хүлээгээд авах юм бол төслийг нь Төрийн байгуулалтын байнгын хороон дээр боловсруулах юм байна шүү. Тэгээд гишүүд бие биеийнхээ гэдэнг аль болох хөдөлгөхгүйгээр ингээд сайхан явъя. Р.Гончигдорж дарга.

 **Р.Гончигдорж: -** Баярлалаа. Бид нар газар хөдлөөд байшин нураад байхад байшин дотор байгаа ширээ яагаад эвдэрсэн бэ гэж маргаад байх юм. Энэ сонин байна. Ер нь бол бид нар парламентчид төдийгүй энгийн хүмүүс бол эхлээд сэтгэлээ дараа нь ухаанаа. Ухааны цараараа мэдлэгээ уудлаад мэдсэн мэдлэгээ амаараа гаргадаг л байх ёстой.

 Энэ асуудлыг бид нар бидний дунд хаясан чулуу юм шиг хоорондоо маргаад ерөөсөө хэрэггүй. Сууриар нь ярих ёстой. Үндсэн хуулийн цэц сүүлдээ Үндсэн хуулийн шүүх гэж агуулгаараа тодорхойлогддог. Яагаад гэвэл эцсийн шийдвэр гаргадаг гэж. Аливаа шүүх нэгэн дуутай эцсийн шийдвэр гаргасан бол тэр асуудал бүрэн хаагддаг. Тэр асуудлаар дахиж хэлэлцдэггүй. Дахиж хэлэлцдэггүй дахиж шийдвэр гаргадаггүй. Энэ л асуудал нь шүү дээ.

 Тийм учраас 2012 оны Сонгуулийн хуулийг баталж гаргаад Үндсэн хуулийн цэц дээр хоёр төлийн маргаан гарахад нэг нь тойрог дээр нэр дэвшээд тойрог дээрээ шууд сонгогдож чадаагүй ч гэсэн тойрог авсан саналынхаа дарааллаар жагсаалтын дарааллаар тодорхойлогдоод явна гэсэн. Бас сонгогчдын жагсаалтын эрэмбэд оролцох оролцоог хангасан зүйлийг бол Үндсэн хууль зөрчсөн байна гээд гаргасан.

 Харин жагсаалтаар 28 гишүүн сонгогдохыг бол Үндсэн хууль зөрчөөгүй гэж гаргасан байхгүй юу. Энэ эцсийн шийдвэр байсан. Эцсийн шийдвэр байсан. Энэ эцсийн шийдвэр дээр дахиад авч үзээд эцсийн шийдвэр гаргаж байгаа бол угаасаа Үндсэн хуулийн бус. Бид нар өнөөдөр 2 дахь удаа Хууль зүйн байнгын хороо Үндсэн хуулийн бус хэлбэрийн цэцийн асуудлыг цэц дээр гаргасан асуудлыг ярьж байгаа шүү.

 1 нь бол өмнөх хуулийн тухай асуудал. Хууль ёсчлоогүй, батлагдаагүй байхад шууд түүн дээр хэрэг үүсгэж маргаанаа хянаад, тийм учраас Улсын Их Хурал энэ асуудал дээр Улсын Их Хурал дээр хүчин төгөлдөр болоод хэлбэршээгүй, хэвлэгдээгүй хууль дээр хэрэг үүсгэсэн нь хууль бус байгаа учраас бид төлөөлөгчөө оролцуулахгүй гэдэг байр суурь гарсан. Энэ асуудал Их Хурал дээр дараагаар нь ямархуу байдалд орлоо. Яах вэ одоо ингэснээс хойш хойноос нь дагахаас л гэсэн. Эцсийн бүлэгт Үндсэн хуулийн цэцийн бидний ялгаа байхгүй нэг хамгийн дээд зүйл бол Үндсэн хууль.

 Энэ Үндсэн хууль ямар ч агуулгаар эвдэгдэх ёсгүй. Эвдэгдсэн үед нь яах вэ эвдэгдэж гэхдээ явахаас яах вэ гэж. Энэ чинь бол эзэнгүй мал шуурганд туугдаж байгаатай л адилхан. Гэтэл шуурганд туугдаж байгаа малын чинь эзэн нь давхиж орж ирж исгэрээд түүнийгээ тогтоодог л ёстой. Тэр эзэн нь эцсийн эцэст хэн бэ ард түмэн. Ард түмэн үүнийг бид нарыг хийгээч гээд биднийг төлөөлөөд явуулсан хүмүүс. Тийм байтал бид нар яагаад ингэж үүнийгээ тогтоож чадахгүй байна. Яагаад энэ шуурганд нь хөтлөгдөөд байгаа юм. Ингэж болохгүй шүү дээ. Ингэж хэзээ ч болохгүй. Энэ бол эцсийн бүлэгтээ Үндсэн хуулийн хямрал руу явуулж байгаа. Бодъё. Гишүүд ч түрүүн хэллээ.

 Энэ сонгууль болох уу, үгүй юу гэдэг асуудал руу шууд тулж байгаа байхгүй юу. Асуудал өөрөө. Энэ чинь юу гэсэн үг вэ ардчиллын үндсэн зарчим. Ардчиллын хамгийн гол амин сүнс бол хугацаатай, чөлөөтэй, нээлттэй явуулдаг сонгуулийн тухай асуудал. Энэ алдагдах юм бол ардчилсан амин сүнс алдагдлаа. Манайх тайван амгалан юм. Яагаад гэвэл Монгол сэтгэл уужим. Монгол ухаан гүн. Монгол мэдлэг бол уламжлалтай юм. Тийм учраас Монгол хүн бол үүн дээр бас нэг арай нэг ам зөөлөн, сэтгэл хатуу байдаг учраас тулж байгаа юм.

 Яг бусад орнуудын зарим газруудын улсууд энд чинь дэглэм л үүсдэг шүү дээ. Үндсэн хуулийн бус аргаар гарсан шинэ дэглэм үүсдэг. Энэ бол бидний аз заяа. Тэгэхгүй нь. Чухам Үндсэн хуулийг манана гэдэг бол хамгийн 1 дүгээрт Үндсэн хуулийн тогтолцоо, Үндсэн хуулийн хямралаас хамгаалах тухай асуудал нь 1 номер байхгүй юу.

 Гэтэл үүнийгээ нурааж энэ Үндсэн хуулийн хямрал руу түрхсэн ийм асуудлыг Үндсэн хуулийн цэц гаргаж болдог юм уу? Болохгүй шүү дээ. Бид л сайхан сэтгэлтэйдээ энэ чинь Үндсэн хуулийн хямрал руу орох гээд байна. Яах вэ ингээд гаргасан бол үүнийг дагая. Цэцийн шийдвэрийг хүлээн зөвшөөрье. Тэгээд явъя. Хурдхан шиг явъя. Тэгэхгүй бол сонгууль хойшлох гээд байна. Боль л доо. Бид чинь 1990 онд тэгж туугдаж явсан юм уу? Үгүй шүү дээ. Туугдаж явсныг зогсоож урдуур нь ороод бид шинэ замаар явах ёстой гэж гарч ирсэн биз дээ. Ийм л юм шүү дээ. Хаанаас гарсан салхинд туугдсан ард түмнээ … /минут дуусав/

 **Д.Ганбат: -** Өнөөдөр Хууль зүйн байнгын хорооны ирц маш сайн байна. Ардчилсан нам 100 хувь, Монгол ардын хувьсгалт нам 100 хувь байна. Ингээд гишүүд асуулт асууж, үг хэлж дууслаа. Одоо санал хураалтдаа оръё. Тайлбар гэж тийм юм байдаг билүү дэгээрээ. Хардаа дэг дээр тийм юм байна уу? Дэг дээр байна Дэгийн хууль дээр байна. Тайлбараа хэлээд оролцохгүй гишүүд нь кнопоо даръя. Хуулиараа л явъя хэдүүлээ. Болсон уу өөр гишүүд байна уу? Би хаасны дараа гишүүд авахгүй шүү. Ц.Оюунгэрэл гишүүн. Р.Гончигдорж даргаас эхэлье.

 **Р.Гончигдорж: -** Би хууль тогтоох бодлогын хүрээнд гаргаж байгаа асуудлуудыг хууль тогтоогчид өөрчлөх энэ тухай асуудлыг яриагүй. Жагсаалт нь зөв жагсаалт нь буруу, нэг мандаттай нь зөв, нэг мандаттай буруу энэ хууль тогтоогчдын эрх мэдлийн хүрээнд шийдэгдэх хувилбаруудыг би алийг нь ч эсэргүүцээгүй, алийг нь ч дэмжиж байгаа агуулгаар би огт энд байр сууриа оролцоогүй. Үүнийг түрүүнд тэмдэглэе.

 Тэгээд Үндсэн хуулийн цэц эцсийн гаргасан шийдвэрээ дахин авч хэлэлцэж дахиад шийдвэр гаргасан нь Үндсэн хуулийн бус. Энэ Үндсэн хууль дээр бичигдсэн Үндсэн хуулийн цэцийн шийдвэр нь эцсийн шийдвэр байна гэсэн Үндсэн хуулийг зөрчсөн үйлдэл болж байгаа учраас би энэ Үндсэн хуулийг зөрчсөн үйлдэл дээр явагдаж байгаа энэ хуралдаанд санал өгч оролцохгүй. Тийм учраас намайг ирцээс хасаад санал хураалтад оролцуулахгүй байгаагаар тооцъё.

 **Д.Ганбат: -** Ойлголоо. Р.Гончигдорж дарга тэгвэл юугаа сугалъя. О.Баасанхүү гишүүн.

 **О.Баасанхүү: -** 1 дүгээрт нь Р.Гончигдорж даргын хэлж байгаа тэр өмнө нь гарсан Цэцийн шийдвэрийн дүгнэлтээр дахиад нөгөө дүгнэлтийнхээ эсрэг тийм дүгнэлт гарч байгааг бол би бас эцсийн шийдвэрийг шийдвэрээ үгүйсгэсэн эцсийн шийдвэр гарч байгаа энэ хэлбэрийг бол би хүлээн зөвшөөрөхгүй байгаа.

 2 дугаарт нь Цэц өөрөө хууль тогтоох байгууллагын дотоод үйл ажиллагаанд шууд хөндлөнгөөс оролцоод дүгнэлт гаргасан байна. Тэр нь юу вэ гэх юм бол би түрүүн хэлж байсан. Энэ дүгнэлт гарсантай холбоотойгоор зарим хуулиуд хүчингүй болохыг дурдсугай гэж. Зарим хуулиуд гэж ямар нэгэн заалтыг хүчингүй болгох ёстой гэсэн чиглэл өгч байгаа нь бол энэ бол хууль тогтоох байгууллагын дотоод эрхэд хөндлөнгөөс орж байгаа хэлбэр.

 Ямар ч дүгнэлт заалт нь зөв үү, буруу юу гэдэг л дүгнэдэг болохоос тэр заалтыг авах уу, авахгүй гэдэг бол Улсын Их Хурлын бүрэн эрхийн асуудал. Түүнээс биш Улсын Их Хурлыг ийм заалтыг өөрчил гэдэг чиглэл өгсөн дүгнэлт гардаггүй юм. Гарах ёсгүй юм. Ийм учраас энэ бол утгагүй.

 3-т нь би юу гэж хэлж байгаа вэ гэхээр ер нь бол энэ бол хуйвалдаанаар явсан. Би үүнийг маш тодорхой хэлж байна. Хууль зүйн байнгын хороо Төрийн байгуулалтын байнгын хороотой хамтарч үүн дээр ажиллах ёстой гэж чиглэл хийгээд Хууль зүйн байнгын хороо алхаа тогшоод намайг итгэмжлэгдсэн төлөөлөгчөөр томилсон байхад гэнэт Төрийн байгуулалтын байнгын хороо ажиллах ёстой гээд тийм Дэгийн хууль байхгүй. Дэгийн хууль дээр Төрийн байгуулалтын байнгын хороо л цэцийн дүгнэлтэд итгэмжлэгдсэн төлөөлөгч явах ёстой гэсэн юм байдаггүй юм.

 Миний хэлж байгаагаар бол итгэмжлэгдсэн төлөөгчийг Улсын Их Хурал томилно гэж байгаа. Тэгэхээр энэ бол маш утгагүй асуудал. Би Төрийн байгуулалттай хамт орох ёстой байсан гэдгийг бол хэлмээр байна. Дээрээс нь хэлэхэд 2012 оны энэ хуулийн заалтыг би батлаагүй юм. Батлаагүй гэдгээрээ би бол ашиг сонирхлын зөрчилгүй. Энд бол маш олон хүмүүс баталсан мөртөө одоо энэ санал хураалтад орох гээд сууж байгаа нь бол ашиг сонирхлын зөрчилтэй харагдаад байна.

 Ер нь бол энэ 2012 оны заалтыг яагаад баталсан бэ гэдгээ бид мэдэж байгаа. МАНАН-ийн ард түмэн эсэргүүцээд МАНАН-ийн төрийнхөн тухайн намуудын лидерүүд гээд байгаа нөхдийг сонгохгүй болсон учраас жагсаалтын ард нуугдсан байхгүй юу. Одоо болохоор жижиг намууд нэр хүндтэй болоод гарч ирээд ард түмний саналыг авах магадлалтай болонгуут нөгөө намуудын нэр хүнд нь унасан гэдгээ мэдэнгүүтээ 2 нам хуйвалдаж Цэцийн дүгнэлтийг оруулж ирснээс ард түмнээ бодсон юм юу ч байхгүй.

 Хэрэв ард түмнээ бодож байгаа бол 28 хүний нэрийг ард түмнээрээ эрэмбэлүүл. Түүнээс биш нэг тойргийг өмчлөөд л Өмнөговьд очиж гэр мөнгө тараагаад л эсхүл Дундговьд очиж мөнгө тараагаад л тэгээд л нэг юу гэдэг юм бол 5000, 6000 хүнийг өнөөдөр кармадаа хийгээд тэндээ мөнхийн гишүүн болно гэж бодож байгаа бол Монголын ард түмэн үүнийг зөвшөөрөхгүй. Ийм учраас Үндсэн хуулийн цэц өөрөө төрийн эргэлт хийх алхам хийж байна гэж би харж байна. Төрийн эрх мэдлийг хууль бус аргаар авхуулуулах гэж өнөөдөр тоглоомын Улсын Их Хурал оруулж ирэх гэж ийм алхам хийж байна. Н.Алтанхуяг Ерөнхий сайд байсан Н.Алтанхуяг маш тодорхой хэлсэн. 2016 оны сонгууль бол тоглоомын Улсын Их Хурлын гишүүд орж ирэх сонгууль болно гэж. Түүнийгээ бэлтгэх зорилгоор өнөөдөр захиалгын Цэцийн дүгнэлт гарч байгаа учраас би үүнийг эсэргүүцэж байна.

 Тийм учраас энэ асуудал дээр бол би орохгүй гэдгээ хэлж ирцээс хасагдах саналтай байна.

 **Д.Ганбат: -** О.Баасанхүү гишүүн картаа сугалъя. Тэр хуулийн зүйл, заалт танилцуулъя. Төрийн байгуулалтын байнгын хороо Хууль зүйн байнгын хороо ямар ч хууль зөрчөөгүй. Хуулийн заалтыг нь уншаад танилцуулъя. Тэгэхгүй бол бас. Б.Баасандорж. Үүнийг нь асаая манай ажлын алба.

 **Б.Баасандорж: -** Хууль зүйн байнгын хорооны ахлах зөвлөх Б.Баасандорж. Их Хурлын тухай 20 дугаар зүйлийн 5 дахь хэсэг дээр Төрийн байгуулалтын байнгын хорооны эрхлэх асуудлын хүрээнд Улсын Их Хурал, Ерөнхийлөгч, аймаг нийслэл, сум, дүүргийн Иргэдийн Төлөөлөгчдийн Хурлын сонгуулийн асуудлыг Төрийн байгуулалтын байнгын хороо хэлэлцэнэ гэж байгаа. Мөн Дэгийн тухай хуулийн 363.2 дээр Цэцийн хуралдаанд оролцох итгэмжлэгдсэн төлөөлөгч томилох, тайлбар гаргах гэсэн ийм зүйл байгаа. Үүн дээр бол холбогдох Байнгын хорооны дарга Цэцийн хуралдаанд итгэмжлэгдсэн төлөөлөгчөөр оролцох гишүүний талаархи саналаа Улсын Их Хурлын даргад оруулна гэж байгаа. Тэгэхээр холбогдох Байнгын хороо нь Улсын Их Хурлын тухай хуулиараа Төрийн байгуулалтын байнгын хороо.

 **Д.Ганбат: -** Баярлалаа. Хууль ийм байна. Ц.Оюунбаатар гишүүн.

 **Ц.Оюунбаатар: -** Баярлалаа. Ямар ч байсан энэ санаа зовж үгээ хэлэх ёстой асуудал учраас ажил ихтэй ч гэсэн орж ирлээ. Монгол маань ер нь юу болоод байна. Монголын маань төр засаг энэ тусгаар тогтнол, аюулгүй байдал энэ юу болоод байна. Бид ямар ч байсан өнөөгийн үед Монгол төрийг хариуцаж байгаа, урагшлуулж байгаа уламжлалын явуулж байгаагийн хувьд үүнд санаа зовохгүй байж болохгүй нь. Энэ хууль хяналтын байгууллага, шүүх, прокурор, цагдаа, АТГ гээд улс төрчдийн тоглоомын байгууллага болсон.

 Одоо Үндсэн хуулийн цэц ийм боллоо. Цэцийг буруу шийдвэр гаргасан гэдэг утгаар нь биш. Цэц хоёр шийдвэр гаргасан. Түрүүнийхээ шийдвэрийг хүчингүй болгоогүй байхгүй юу. Өөрөөр хэлбэл түрүүний Сонгуулийн хуулийг одоогийн мөрдөж байгаа Сонгуулийн хуулийг Үндсэн хууль зөрчөөгүй гээд 2012 онд гаргасан байна лээ.

 Тэгээд энд ямар нэгэн шинээр илэрсэн, шинээр нөхцөл байдал өөрчлөлт ороогүй байж байхад дахиад ийм шийдвэр гаргасан. Пропорц муу байж болно. Үүнийг бас шүүмжилдэг хүн би. Та нар Сонгуулийн хууль хэлэлцэж байхад би саналаа хэлж байсан. 76 гишүүнээ Монголын ард түмэн 76-ууланг л шууд сонгож байх хэрэгтэй. Хамгийн их санал авснаасаа эхлээд 76 цуваагаараа л энэ хамгийн зөв шийдэл болно. Түүнээс 1 тойрог томсгоод жижигсгээд эсхүл одоогийнх шиг 76 жижиг болгож хэдэн луйварчин, хэдэн бизнесмен гаргаж ирдэг тэгээд энэ нэг тийм луйварчдын засаг төрийн тогтолцоо бий болох ийм хандлага руу явж байгаа.

 Бүр сонгодог утгаараа. Одоо бол ингээд алаг наймаачинтайгаа хуульчтайгаа янз бүрийн мэргэжилтэйгээ ингээд алаг явж ирсэн бол одоо бол тэр бол байхгүй болно гэсэн үг. Ийм замаар Монгол улс явж болохгүй. Одоо бол бид нэг үүн дээр нухацтай хэлэлцээд зөв шийдэл гаргах хэрэгтэй. Намын байр сууринаас биш. Намаар хуваагдсан би намыг байнгын гишүүнчлэлгүй болгоё гэж мөн ч олон удаа хэлсэн. Намаар хуваасан үзэл бодлын ямар ч ялгаваргүй байж хоорондоо дайсагнасан бие биеэ үгүйсгэсэн ийм замаар биш.

 Дараагийн гарч ирсэн ч төрөө аваад явах боломж байхгүй. Яагаад гэвэл сонгож байгаа тогтолцоо чинь гаж буруу. Энэ парламентын сонгуулийн тогтолцоо чинь гаж буруу. Тэгээд сонгууль явах механизм нь мөнгө дээр авлигал дээр хээл хахуул дээр бодит утгаараа тогтсон. Өнөөдөр улс төрчид бие биеэ ангуучлах хэрэгсэл болсон болохоос биш авлигатай Монгол Улс тэмцээгүй шүү дээ. Тэмцэж чадаагүй.

 Ийм гарц нөхцөлийг бид Цэцийн шийдвэр хүлээж авах, авахгүй эсэргүүцэх тухай асуудлаар биш байртай, суурьтай, бодлоготой хэлэлцэх шаардлагатай гэж үзэж байна. Сонгуулийн хуульдаа шаардлагатай бол өөрчлөлт оруулах ёстой. Өөрчлөлт орохоос ч арга байхгүй. 150 хоногийн өмнө сонгуулийн тойргоо тогтооно. Хүний эрхийн үндэсний хөтөлбөрт 6 сар Сонгуулийн хуульд сонгуулиас өмнө өөрчлөлт орохгүй гээд ингээд эрх зүйн баримт бичгүүдээ дэлхий нийтэд хүний сонгох, сонгогдох эрх, хүний үндсэн эрхийг заасан баримт бичгүүддээ тусгасан шүү дээ.

 Тэгээд өнөөдөр бид нар тэр хууль нь бидэнд хамаагүй юм шиг ийм байдлаар явж болохгүй. Эрхэм гишүүдээ, эрхэм энэ Ардын нам, Ардчилсан намын энэ эрхэм лидер, эрхэм гишүүд үүн дээр нэг анхаарал тавьж Монгол орноо, Монгол Улсынхаа эрх ашгийг бид нэгт тавьж асуудалд хандъя. Би шууд пропорционалийг эсэргүүцдэг, шүүмжилдэг. Гэхдээ өнөөдрийн энэ 76 болох гэж оролдлого чинь бол Монгол төрийг самарсан, Үндсэн хуулийн ноцтой хямрал болсон ийм л юм харагдаж байна.

 Энэ сонгуулийн дүнгийн дараа 2008 оноос илүү сайн сайхан байна гэж би харахгүй байна. Хаанаас гарах вэ, хэн гарах вэ өнөөдөр ядуурсан мөнгөгүй болсон Монголчуудын санаа сэтгэлийг хэн худалдаж авч чадах вэ? Ийм л санал байгаа учраас энэ асуудал дээр би шууд оролцож санал өгөх биш харин асуудалд буурь суурьтай, зарчимч, эх оронч шударга байр сууринаас намын биш байр сууринаас хандаач гэж би хэлэх байна.

 **Д.Ганбат: -** З.Баянсэлэнгэ сайд.

 **З.Баянсэлэнгэ: -** Баярлалаа. Би ийм хуйвалдааны аргаар хууль бус юм хийж төрийн эрх мэдлийг авах гэсэн хуйвалдаанд оролцож байгаа Үндсэн хуулийн цэцийн шийдвэрийг хүлээж авч чадахгүй учраас надад тийм зан чанар байхгүй учраас би энэ санал хураалтад оролцохгүй. Улаан цагаандаа хүн хоёр нүдээрээ харж байна. Цагаан дээр хараар бичсэн асуудал байна. Яагаад энэ Цэц өнөөдөр нэг гаргасан асуудлаар хоёр дүгнэлт алийг бид нар хүчин төгөлдөр гэж үзэж дагах юм бэ? Үндсэн хуулийн цэц алийг нь дагуулах гэж ийм хоёр шийдвэр гаргаад байгаа юм.

 Тэгээд өнөөдөр парламентад бид нар ямар ч байсан шийдвэрээ гаргалаа. Та нар түүгээрээ хэрүүлээ зодоон болго гээд парламент руу аваачаад шидэж байгаа байхгүй юу. Тэгээд хүлээж авахгүй бол парламент байгаа Их Хурлын гишүүд нь ёс зүйгүй харагдана. Бүгдээрээ жүжгээ тоглоод кнопоо дарна биз. Хүлээж авсан хүмүүс нь жагсаалтыг хамгаалсан, хаацайлсан болж хувирна биз. Ийм л дүр зураг руу 4 жил гөвсөн дөө. Ийм дүр зургаар л явсан. Тэгээд эцсийн дүндээ өөрсдөө өөрсдөд дээрээ ингээд мухардал үүсгээд сууж байна.

Мажоритар 76 гишүүн хүнийг ингээд шууд сонгохоор л төлөөллийн шууд ардчиллын зарчмаар л төлөөллийнхөө хүнийг сонгодог гэдэг ийм ойлголт хаана байгаа юм бэ? Тойрог дээр юу болдог. Жишээ сануулъя. Яваад очдог тэр доор амьдарч байгаа чадан ядан хоногийн хоолоо залгуулж байгаа эмэгтэйд өнөөдөр хэн гарах нь сонин биш 5 төгрөгтэй хүн нь гардаг. Тэр айлд тэр архи ууж байгаа хүнд тэр ядуу зүдүү ажилгүй бүх тэр хамааралтай хүмүүст 5 цаас өгдөг байхгүй юу. 5 цаасаар 4 жилийнхээ сонголтыг хийдэг байхгүй юу.

Тэгээд энэ шударга зарчим юм уу. Тэгвэл мөнгө тараахыг нь болиулчих. Мөнгөгүй сонгууль хийе л дээ тэгвэл. Адилхан шударга нэг гарааны түвшнээс гаръя. Тийм боломж байхгүй байгаа биз дээ. Эмэгтэйчүүд эрэгтэйчүүдтэй өрсөлдөх боломж ч байхгүй байна. Тэгээд өнөөдөр энэ шударга сонгууль гэж ингэж ярих нь өөрөө их буруу юм. 2016 оны сонгуулийг би бол шударга явагдана гэж ойлгохгүй байна. Харахгүй байна. Хэрэв энэ зарчмаар явах юм бол өнөөдөр МАНАН-ийн бүлэглэл дахиад энэ улс орны толгойд суух юм байна. Дахиад 26 жилийн түүх давтагдах юм байна.

 Бид нар одоо энэ парламент төлөвшиж чадахгүй юм байна. Намууд хариуцлагатай байж чадахгүй юм байна. Цаашлаад энд зөвшилцөл, ойлголцол гэдэг зүйл байхгүй юм байна. Жижиг парламентад суудалтай болон суудалгүй жижиг намуудын нийлсэн 51 хувийн энэ саналыг том намууд ингэж залгих юм байна. Үүнийг нь бол луйвардаж авах юм байна. Ингээд МАНАН бий болох нь гэдэг ийм дүр зураг харагдаж байгаа байхгүй юу.

 Хүний эрхийг хангах үндэсний хөтөлбөр дээрээ яагаад 6 сарын өмнө Сонгуулийн хуульд өөрчлөлт оруулж болохгүй вэ гэдгийг хэлээд байна. Гар дүрж болохгүй. Яагаад болохгүй гэж. Яагаад гэвэл сонгууль болох гэж байгаа тэр хуулийг ард иргэд мэдсэн байх ёстой. Энэ ямар ч ямар сонгууль, ямар системээр хэн манай тойрог дээр ирэх гэж байна, юу тарааж байна ямар сурталчилгаа явуулж байна. Мөрийн хөтөлбөр нь юу юм. Бүгд танилцсан байх ёстой. Тэгэхэд эхнээсээ одоо өнөөдөр Засгийн газар дээр Сонгуулийн хуульд гар дүрээд гишүүд санаачлаад хуулийн төсөл боловсруулаад явж байгаа шүү дээ.

Худлаа биш. Удахгүй аягүй бол Их Хурлаар орох байлгүй. Эрх барьж байгаа хүмүүс нь өөрсдөө эрх мэдэлдээ тааруулж юм уу эсхүл цөөнх нь гэж худлаа дулдуйдаж арга саам хийж хөшигний цаана наймаалцаж ийм асуудал их гаргаж байгаа энэ шударга сонгууль болж явж чадах юм уу. Энд бол үнэхээр итгэхгүй байна. Тийм учраас хэрэв энэ зарчмаараа явна гэвэл одоо эмэгтэйчүүдийгээ битгий луйвард. Битгий тэр 30 хувийн квот гэж оруул. Бие даагчид гэж байлгаад хэрэггүй. Жижиг намуудыг өрсөлдүүлэх шаардлагагүй. Тэд нарын санал бол санал хураалтад оролцож чадахгүй. Мөнгөтэй хүмүүсээ ил гаргаад зарлачих. Тэд нарт саналаа өгөг. Ил цагаан мөнгөө тарааг ийм л юм руугаа орог.

 Тэгэхгүй хоёрын хооронд ард түмэн шударга сонгууль, шууд ардчиллын төлөөлөл бий болгоно энэ тэр гэдэг ийм юм ярих хэрэггүй юм. Би бол тийм учраас энэ юунд оролцохгүй. Монгол ардын хувьсгалт намаас явагдаж байгаа зүйл бол өмнө нь ч ярьж байсан. Сонгуулийн хууль дээр ярьж байсан зүйл бол парламентыг чадавхжуул, намуудыг хариуцлагатай болгоё. Тийм учраас намуудаараа баг болоод ажилладаг мөрийн хөтөлбөрөө хэрэгжүүлдэг, зарчимтай … /минут дуусав/

 **Д.Ганбат: -** З.Баянсэлэнгэ сайд картаа сугалж болно. Ц.Оюунгэрэл гишүүн.

 **Ц.Оюунгэрэл: -** Би түрүүн Байгаль орчны байнгын хорооны хурал дээр давхар сууж байгаад үг хэлэх гишүүдийн тоонд орж чадаагүй. Сая үг хэлэх гишүүдийн орох гээд кнопоо дарсан юм. Би бол энэ санал хураалтад оролцоод эсрэг санал өгөх ийм саналтай байгаа. Яагаад ингэж байгаа вэ гэхээр энэ Үндсэн хуулийн сонгуультай холбоотой зүйл, заалт бол сүүлийн 4 жилд ерөөсөө өөрчлөгдөөгүй.

 Өөрөөр хэлбэл Үндсэн хууль дээр шинэ нөхцөл байдал үүсээгүй байхад яг тэр асуудлаар Үндсэн хуулийн цэц 4 жилийн зайтай 2 өөр шийдвэр гаргаж байгаа нь зүйд нийцэхгүй байна гэж байгаа. Би бол яг одоо тэр сонгуулийн тогтолцоо нь сайн, энэ тогтолцоо нь муу гэдэг маргааныг бол өрнүүлэх ямар ч боломжгүй байна. Тэр маргаан бол Үндсэн хуулийн цэц дээр тухайн үед болоод өнгөрсөн. Гэхдээ энэ маргаан эцэслэн шийдвэрлэгдсэн. 2012 онд эцэслэн шийдвэрлэгдсэн. Тэгэхээр эцэслэн шийдвэрлэгдсэн маргаан яагаад өнөөдөр дахиж сэргэсэн бэ гэдэг бол Үндсэн хуулийн цэц өнөөдөр яаж ажиллаж байна вэ гэдгийг харуулж байгаа юм.

 Үндсэн хуулийн цэц бол төрийн байгууллагын хувьд иргэнээс ирсэн өргөдөл, гомдлыг бол хэдийг ч авч болно, хэзээ ч авч болно. Энэ оны 1 дүгээр сарын 29-нд иргэн Үндсэн хуулийн цэцэд өргөдөл гаргасан бол Үндсэн хуулийн цэц яаж хариулах ёстой байсан бэ гэхээр таны энэ асуудлаар 4 жилийн өмнө шийдвэр гаргасан. Энэ Үндсэн хуулийн цэцийн шийдвэр эцсийн шийдвэр байдаг юм. Тэгээд энэ эцсийн шийдвэрийн дагуу энэ Үндсэн хуулийг зөрчөөгүй гэдэг нь ингэж нотлогдсон юм гээд тэр хүнд бичгээр хариуг нь өгөх бүрэн эрх мэдэл нь байсан.

 Гэтэл яагаад энэ хүнд хариуг нь өгөхгүй явж байснаа байлгаж, байлгаж байснаа яг сонгуулийн нэр дэвшилт ойртоод ирэнгүүт нь намуудын дотор энэ парламентын дотор ийм бөмбөг тэслэх тактик хэрэглэв гэдэг нь бол маш ойлгомжгүй байгаа. Үндсэн хуулиа бодсон ч Үндсэн хуулийн цэцийг яах гэж байгуулснаа бодсон ч ер нь бол иргэддээ Үндсэн хуулийн цэц яаж хандаж байгаа төрдөө яаж хандаж байгааг нь харсан ч энэ бол яавч зөв шийдвэр биш гэж харагдаж байгаа юм.

 Тэгэхээр энэ шийдвэрийг одоо бид нар хүлээж авах ёсгүй гэж бодож байна. Миний хувьд бол бүр хэлэлцэх ч шаардлагагүй гэж бодож байна. Гэхдээ нэгэнт хэлэлцээд эхэлсэн бол бид нар хүлээж авах ёсгүй гэж бодож байна. Тэгээд Хүний эрхийн хөтөлбөрийг манай гишүүд нэлээд ярьж байна. Үнэхээр хүний эрх дотор хүний улс төрийн иргэний эрх гэж нэг чухал эрх байгаа. Энэ улс төр иргэний эрхийг бол бид нар 1990 оноос өмнө бол хэлбэр төдий эдэлж байсан. Жишээлбэл хүн болгон сонгох, сонгогдох эрхтэй гэдэг өгүүлбэр тухайн үеийн Үндсэн хууль дотор маань байсан ч гэсэн тэр сонгогдох эрх, сонгох эрхийг нь бол зүгээр л хэлбэр төдий яг өнөөдрийн хэлбэр төдий хэрэглэдэг бусад орнууд шиг бид нар байдаг байсан. Ганц нэр дэвшигчтэй. Тэгээд бүрдээрээ 99 хувиар очиж саналаа өгдөг. Энэ хэлбэр төдий эрхийг бид нар жинхэнэ утгаар нь эрх болгох гэж энэ улс төр, иргэний эрхийг сүүлийн 26 жил бэхжүүлэх гэж оролдож байна.

 Гэтэл одоо яг энэ иргэний эрхээ хэврэгшүүлэх зүйлийг Үндсэн хуулийн цэц өөрөө гаргаж ирж байгаа нь бол үнэхээр хариуцлагагүй санагдаж байна. Энэ эрх дотор улс төр, иргэний эрх дотор хамгийн чухал эрх бол сонгогдох эрх. Иргэний сонгогдох эрх гэдэг бол эрх барьж байгаа улс төрийн хүчнүүдтэй өрсөлдөх гээд байгаа тэр эрх шүү дээ. Тэгэхээр ингэж өрсөлдөх гэж байгаа иргэн хүнд намуудын гишүүдийн хувьд жирийн орон нутагт байгаа жирийн гишүүдийн хувьд энэ бол нэлээн их бэлтгэл шаардана. Нэлээн их төлөвлөлт шаардана.

 Энэ төлөвлөлт бэлтгэл нь зориулж тэр 6 сараас доошгүй хугацааны өмнө сонгуулийн талаар Сонгуулийн хуулийн талаар элдэв маргаан өрнүүлэхгүй байх, элдэв байдлаар будилаантуулахгүй байх шаардлагатай гэдгийг тэр Хүний эрхийг хангах үндэсний хөтөлбөрт зааж өгсөн байдаг. Тэгэхээр бид нар иргэдийнхээ улс төр иргэний маш чухал эрхийг нь эдлүүлэхгүй гэсэн ийм шийдвэрийг одоо эдлүүлэх үйл ажиллагааг нь хүндрүүлье гэсэн ийм шийдвэрийг Үндсэн хуулийн цэц гаргаж ирж байгаа нь бол үнэхээр туйлын харамсалтай байна.

 Тэгэхээр Үндсэн хуулийн цэц магадгүй бүр зайлшгүй зүйл дээр цагийг нь тулгаж ингэж шийдвэр гаргах ёстой байсан байж магадгүй л дээ. Бүр зайлшгүй хүний эрхийг үнэхээр зөрчсөн юм байсан бол. Гэтэл яг өөрийнхөө 4 жилийн өмнө гаргасан шийдвэрээ буцаах замаар энэ шийдвэрийг гаргаж байгаа нь зүгээр л үймүүлж байгаа асуудал. Би бас эмэгтэй гишүүдийнхээ төлөөлөл болж хэлэхэд эмэгтэйчүүдийг сонгуульд яавал амжилт олуулахгүй байх вэ, яавал төрд эмэгтэйчүүдийн оролцоог хязгаарлах вэ гэсэн шийдвэр боллоо гэж бас хэлмээр байна.

 Энэ тухай би бас хэвлэлд ч гэсэн хэлсэн. Энэ бол эмэгтэйчүүдийн эсрэг шийдвэр боллоо гэж. Эмэгтэйчүүдийн эсрэг өөрөө өөрийнхөө гаргасан шийдвэрийн эсрэг ийм зөрчилтэй шийдвэрийг бол би дэмжих боломжгүй байна.

 **Д.Ганбат: -** Цэцийн дүгнэлтийг бол хэлэлцэх ёстой. 7 хоногийн дотор. Тэр дагуу л явна хуулиараа. Ингээд 4 санал хураалт байна.

 Эхнийхээ санал хураалтыг танилцуулъя. 1.Сонгуулийн тухай хуулийн 7 дугаар зүйлийн 7.1.1 дэх заалтад “хувь тэнцүүлсэн /пропорциональ/;” гэсэн нь Монгол Улсын Үндсэн хуулийн Хорин нэгдүгээр зүйлийн 2 дахь хэсэгт “Улсын Их Хурлын гишүүнийг Монгол Улсын сонгуулийн эрх бүхий иргэд ... шууд ... сонгоно.” гэснийг зөрчсөн байна гэснийг хүлээн зөвшөөрөх нь зүйтэй гэсэн томьёоллоор санал хураалтыг явуулъя. Асуулт байгаа юм уу, юу байгаа юм. Энд чинь хариулах хүн байхгүй. Д.Оюунхорол гишүүн.

 **Д.Оюунхорол: -** Д.Ганбат гишүүнээ энэ Байнгын хорооны хуралдаан дээр чинь үг хэлж болно биз дээ.

 **Д.Ганбат: -** Болно.

 **Д.Оюунхорол: -** Тэгээд яагаад захиргаадаад байгаа юм.

 **Д.Ганбат: -** Та үг хэлсэн шүү дээ.

 **Д.Оюунхорол: -** Хэлж болно шүү дээ.

 **Д.Ганбат: -** 5 минут.

 **Д.Оюунхорол: -** Өөрийн чинь хураалгах гэж байгаа энэ саналын дагуу өнөөдрийн Монгол Улсын Их Хурлыг хууль бус Улсын Их Хурал гэдгээ хүлээн зөвшөөрч байгаа шийдвэр мөн үү? Одоогийн Улсын Их Хурлын гишүүн намын листээр орж ирсэн нөхөд зарим нь ичихгүй энэ бол аягүй буруу зүйл байсан гээд яриад сууж байна. Ц.Оюунбаатар сая энд. Намын листээр орж ирчхээд. Тийм ичгэвтэртэй юм руу орох гээд байсан юм бол татгалзахгүй яасан юм бэ? Дараагийнхаа хүнийг оруулахгүй яасан юм бэ? Дэлхий нийтээрээ хэрэглэж байгаа сонгуулийн систем шүү дээ.

 Тэгвэл Улсын Их Хурлын хууль бус гэж үзэж байгаа энэ Үндсэн хуулийн 7.1.1 дэх энэ заалтаа аваад хаях юм бол Улсын Их Хурал өнөөдрөөс хойш тойргоос сонгогдсон 48 гишүүн хуралд суугаад тэгээд Улсын Их Хурлын үйл ажиллагаа санал хураалтад оролцоно гэж ойлгож болох уу? Ингэсэн үг мөн үү энэ. Энэ 28 хүн 28-уулаа санал хураалтад оролцох эрхгүй гэж үзэж болох юм уу? Тэгсэнтэй адилхан л байгаа биз дээ наадах чинь. Ийм арчаагүй юм руу Монголын төрийг оруулж ингэж гацааж Үндсэн хуулиа ийм гацаанд оруулаад тэгээд бид нар өнөөдөр улс төржлөө энэ бол ийм утгагүй зүйл ярьж болохгүй. Нийгмийн захиалга байсан. Үгүй шүү дээ. Сонгуулийн хууль хэлэлцэж байх энэ 3, 4 жилийн хугацаанд Үндсэн хуулийн цэц ийм шийдвэрээ гаргах нь яасан юм бэ? Хэрэгжих хугацааг нь тооцож бодохгүй яасан юм бэ? Тэгээд өнөөдөр сая Ц.Оюунгэрэл гишүүн хэлж байна, З.Баянсэлэнгэ ч хэлж байна.

 Ер нь бол өнөөдөр Монголын улс төрчид гадаад дотоодын том хурал уулзалт зөвлөгөөнд очихоороо гоё үгийг гараад уншдаг. Бид бол дэлхий нийтийн ийм сайн загвар ийм сайн одоо зүйлийг жишиг болгож авч байна гээд. Жишээлбэл эмэгтэй улс төрчдийн оролцоог нэмэгдүүлнэ гээд. Яг яс юм дээрээ ингээд ирээд л хууль тогтоох байгууллагынхаа үйл ажиллагаандаа ирэнгүүт үүнийгээ дандаа унагааж байдаг. Ийм ухралт хийж байна. Тийм учраас миний саяын асуусан асуултад та хариулаад өгчих.

 **Д.Ганбат: -** Би хариулдаг хүн нь биш. Би Цэцийн дүгнэлтийг хэлэлцүүлэх ёстой. Тэр хугацаанд нь хэлэлцүүлж байгаа. Та түрүүн үг хэлсэн. Одоо яагаад үг хэлүүлээгүй гээд байгаа юм бэ? Санал хураалтыг явуулъя. Дэмжье гэдгээр. 14-өөс 9 гишүүн дэмжээд 64.3 хувиар энэ дэмжигдлээ. Хүлээн авлаа Цэцийн дүгнэлтийг.

 2.Сонгуулийн тухай хуулийн 120 дугаар зүйлийн 120.3 дахь хэсэгт “Улсын Их Хурлын 48-аас илүүгүй гишүүнийг олонхийн сонгуулиар, 28-аас илүүгүй гишүүнийг хувь тэнцүүлэх сонгуулиар тус тус сонгоно гэж заасныг “28-аас илүүгүй гишүүнийг хувь тэнцүүлэх сонгуулиар” гэсэн нь Монгол Улсын Үндсэн хуулийн Хорин нэгдүгээр зүйлийн хоёр дахь хэсэгт “Улсын Их Хурлын гишүүнийг Монгол Улсын сонгуулийн эрх бүхий иргэд шууд сонгоно” гэснийг зөрчсөн байна гэснийг хүлээн зөвшөөрөх нь зүйтэй гэсэн томьёоллоор санал хураалтыг явуулъя. 14-өөс 9 нь 64.3 хувиар дэмжлээ.

 3 дахь саналыг танилцуулъя. 3.Сонгуулийн тухай хуулийн 7 дугаар зүйлийн 7.1.1 дэх заалтад “хувь тэнцүүлсэн /пропорциональ/;” гэсэн нь Монгол Улсын Үндсэн хуулийн Хорин нэгдүгээр зүйлийн гурав дахь хэсэгт “Улсын Их Хурлын гишүүнээр Монгол Улсын 25 нас хүрсэн сонгуулийн эрх бүхий иргэнийг сонгоно” гэснийг зөрчсөн байна гэснийг хүлээн зөвшөөрөх нь зүйтэй гэсэн томьёоллоор санал хураалтыг явуулъя. 14-өөс 9 нь 64.3 хувиар дэмжлээ.

 4 дэх санал. Сонгуулийн тухай хуулийн 120 дугаар зүйлийн 120.3 дахь хэсэгт Улсын Их Хурлын 48-аас илүүгүй гишүүнийг олонхийн сонгуулиар, 28-аас илүүгүй гишүүнийг хувь тэнцүүлэх сонгуулиар тус тус сонгоно гэж заасны “... 28-аас илүүгүй гишүүнийг хувь тэнцүүлэх сонгуулиар ...” гэсэн нь Монгол Улсын Үндсэн хуулийн Хорин нэгдүгээр зүйлийн гурав дахь хэсэгт “Улсын Их Хурлын гишүүнээр Монгол Улсын 25 нас хүрсэн сонгуулийн эрх бүхий иргэнийг сонгоно” гэснийг зөрчсөн байна гэснийг хүлээн зөвшөөрөх нь зүйтэй гэсэн томьёоллоор санал хураая. Тийм энэ хамгийн сүүлийнх нь ингээд дуусаж байна. 14-өөс 9 гишүүн 64.3 хувиар дэмжлээ. Чуулганы нэгдсэн хуралдаанд Байнгын хорооны санал, дүгнэлтийг танилцуулах гишүүн байна уу, саналаараа? Ш.Түвдэндорж гишүүнийг томиллоо. Томиллоо шүү дээ. Асуудалгүй шүү дээ. Та танилцуулахгүй юу. Ерөөсөө Д.Лүндээжанцан гишүүнээр томилъё. Гол хүн Ц.Нямдорж гишүүн танилцуулах юм уу та? Би танилцуулъя тэгвэл. за.

 2 дахь асуудал байна. Шүүх байгуулах тухай хуульд өөрчлөлт оруулах тухай болон холбогдох бусад хуулийн төслүүдийн хэлэлцэх эсэх асуудлыг хэлэлцье. Энэ удахгүй. Хууль санаачлагчийн илтгэлийг Ерөнхийлөгчийн Хүний эрх, хуулийн бодлогын зөвлөх Ч.Өнөрбаяр танилцуулна. 3 микрофон.

 **Ч.Өнөрбаяр: -** Байнгын хорооны дарга, эрхэм гишүүд ээ,

Монгол Улсын Үндсэн хуулийн Дөчиндолдугаар зүйлийн 3-т “шүүхийг гагцхүү хуулийн дагуу байгуулна.”, Дөчиннаймдугаар зүйлийн 1-т “Шүүхийн үндсэн тогтолцоо нь Улсын дээд шүүх, аймаг, нийслэлийн шүүх, сум буюу сум дундын, дүүргийн шүүхээс бүрдэх бөгөөд эрүү, иргэн, захиргааны зэрэг шүүн таслах ажлын төрлөөр шүүхийг дагнан байгуулж болно” гэж заасныг үндэслэн Улсын Их Хурлаас 2015 оны 06 дугаар сарын 19-ний өдөр Шүүх байгуулах тухай хуулийг шинэчлэн баталсан.

 Гэвч Монгол Улсын Үндсэн хуулийн цэцийн 2016 оны 01 дүгээр сарын 28-ны өдрийн 01 дүгээр тогтоолоор Шүүх байгуулах тухай хуулийн 1 дүгээр зүйлийн нэг, хоёр дахь хэсгийн 1.8 дах заалт, 2 дугаар зүйлийн нэг, хоёр дахь хэсгийн 1, 2, 4 дэх заалт нь Үндсэн хууль зөрчсөн гэж үзэн 2016 оны 06 дугаар сарын 01-ний өдрөөс эхлэн хүчингүй болгохоор шийдвэрлэсэн байдаг.

 Иймд Монгол Улсын шүүхийн өнөөгийн тогтолцоог Үндсэн хуулийн цэцийн шийдвэрт нийцүүлэх Шүүх байгуулах тухай хуулийн зүйл, заалттай холбогдон үүсэж буй асуудлыг нэг мөр шийдвэрлэх зорилгоор Шүүх байгуулах тухай хуульд өөрчлөлт оруулах тухай хуулийн төслийг боловсрууллаа.

 Хуулийн төслийг холбогдох журмын дагуу хэлэлцэн шийдвэрлэж өгөхийг та бүхнээс хүсье. Анхаарал тавьсан явдалд баярлалаа.

 **Д.Ганбат: -** Ажлын хэсгийг танилцуулъя. Ч.Өнөрбаяр -Ерөнхийлөгчийн Хүний эрх, хуулийн бодлогын зөвлөх, Т.Мэндсайхан -Шүүхийн ерөнхий зөвлөлийн гүйцэтгэх нарийн бичгийн дарга гэсэн ийм ажлын хэсэг байна. Хэлэлцэж байгаа асуудалтай холбогдуулаад асуулттай гишүүд байна уу? Алга байна. Хэлэлцэж буй асуудалтай холбогдуулаад саналтай, үг хэлэх гишүүд байна уу? Х.Тэмүүжин гишүүн байгаа юм байна, Ц.Нямдорж гишүүн байна. О.Баасанхүү гишүүн байгаа юм байна тасаллаа. Х.Тэмүүжин гишүүн.

 **Х.Тэмүүжин: -** Шүүх байгуулах тухай хуулийн 3 дугаар зүйлд байгаа энэ хууль хүчин болмогц анхан болон давж заалдах шатны шүүхэд хянан хэлэлцэгдэж байгаа хэрэг маргааныг энэ хуульд заасан нутаг дэвсгэрийн харьяаллын шүүхэд шилжүүлнэ гэсэн нэг ийм зүйл байгаа юм. Энэ чинь дагаж мөрдөх журмынхаа хууль дээр орохгүй юм уу? Шүүх байгуулах тухай хууль дээр ийм зохицуулалт орж болохгүй шүү дээ.

 2-т нь болохоор Захиргааны хэрэг шүүхэд хянан шийдвэрлэх тухай хуульд нэмэлт, өөрчлөлт оруулах тухай гээд одоо үйлчилж байгаа хууль чинь ямар хууль билээ? Захиргааны хэрэг хянан шийдвэрлэх тухай хууль гэж байгаа шүү дээ. Хэрэв шинэ хуулиар бичиж байгаа бол энэ чинь 7 сарын 01-нээс үйлчилнэ. Гэтэл олоо хүчин төгөлдөр байгаа хууль дээрээ өөрчлөлт оруулахгүй бол 7 сарын 01 хүртэл аль хууль үйлчлэх юм бэ? Маргаан шийдвэрлэхэд чинь.

Ийм нэг техникийн шинжтэй хууль зүйн алдаанууд байх шиг байх юм.

 **Д.Ганбат: -** Аль микрофон хариулах вэ? Санал байсан юм уу? Асуулт дууссан. Санал байсан юм байна. Ц.Нямдорж гишүүн.

 **Ц.Нямдорж: -** Үүнийг цаашаа хэлэлцээд явахаас өөр арга байхгүй. Би зүгээр үүнтэй холбоотой бид нарын бүрэн эрх ч одоо дуусаж байна даа. Ер нь цаашдаа энэ Монголын төр энэ 1992 оны Үндсэн хууль яаж гарсан, нөхцөл байдал нь ямар байсан гэдгийг 1 дүгээрт их сайн судалж байж шийдвэрээ гарахгүй бол одоо энэ сонгуулийн хууль дөнгөж түрүүн ярилаа. Одоо энэ шүүхийн зохион байгуулалтын асуудлыг ярьж байна.

 Өмнөх юмаа үзэхгүй, өмнөх нөхцөлөө харахгүй Үндсэн хууль илт зөрчсөн юмнууд хийгээд л ингээд үүн дээрээ л бид нар хутгалдаад байгаа шүү дээ. Одоо жишээ нь 2012 оны орон нутгийн нийслэлийн сонгуулийн хуулийг 4 сарын 27-ны өдөр баталсан хууль. 6 сарын өмнө сонгуулийн хуулийг хөндөж болохгүй гэсэн Үндсэн хуулийн заалт юу, Хүний эрхийн үндэсний хөтөлбөрийн заалт нь байж л байсан.

 Бас л энэ намууд нийлж ойлголцлоо гэдэг нэрийн доор, далбаан доор л хийсэн ажил. Ийм юмаа цааш цаашдаа бодохгүй бол үргэлж энэ Монголын төр алдаа гаргаад байх болно доо. Саяын тэр Сонгуулийн хуулийн Үндсэн хуулийн заалт зөрчсөн юманд чинь би 2012 оны хууль батлахад ч ороогүй, саяынхыг батлахад ч би ороогүй. Илэрхий л зөрчил байсан. Пропорциональ системийн тухай 1992 оны Ардын их хурал, Улсын бага хурлын гишүүд мэддэггүй байсан. Тэр н.Улаанхүү гэдэг хүн пропорциональ системийн тухай санал гаргаад бага хурал дээр унаад л цаашаа энэ сонгуулийн системийн талаар ямар ч яриагүйгээр л батлагдсан шүү дээ. Одоо энэ шүүхийн зохион байгуулалтын асуудал байна. Тэр 56 дугаар зүйл элдэв юмны чинь талаар цэргийн шүүх, прокурор дээр маргаан гараад л яг тэр хуучин тогтолцооны шүүхийн зохион байгуулалтыг тэр чигээр нь н.Чимэд багш томьёолоод л н.Амарсанаа сайд байсан манай яам дээр томьёологдож байсан юм.

 Тэгээд л батлагдсан юм шүү дээ. Ийм л учиртай юм. Тийм учраас би Х.Тэмүүжинд ажлаа өгч байхдаа өөрөө хиймээр байгаа юмнууд зөндөө байдаг юм. Үндсэн хууль хөндөхгүйгээр ерөөсөө огт хөдөлж болдоггүй юм гэдгийг яг өрөөндөө яриад л сууж байсан юм л даа бид хоёр. Одоо энэ сонгуулийн тогтолцооны асуудаар цаашдаа мэдээж энэ пропорциональ тогтолцоо хэрэгтэй юм бол Үндсэн хууль хөндөх замаар л хийнэ. Энэ шүүхийн зохион байгуулалт чинь ч ялаагүй. Эцсийн дүндээ бид нар юу хийгээд байна вэ гэхээр ойлголцсон гэдэг нэрийн дор хүч түрч, цаг шахаж байж асуудал шийддэг энэ юм чинь л бид нарыг олон талын алдаанд л хүргээд байгаа юм даа.

 Нарийн ярих юм бол одоо мөрдөж байгаа Сонгуулийн хууль чинь Үндсэн хууль зөрчсөн хууль шүү. Ерөнхийлөгчийн хэсэгт нэг, орон нутгийн нэг, Их Хурлын хэсэгт нь тус тусад нь сонгуулиар зохицуулна гэсэн үгтэй юм шүү дээ. Хэлсээр байтал нэгтгээд л нэг хууль гаргаад одоо дутуу болсон байна гэсэн юм яриад сууж байна. Огт нийлүүлж болгодоггүй юмыг л нийлүүлсэн шүү дээ. Би тэгээд эрхэм гишүүд та бүхэнд цаашдаа бид нар энэ сонгуулийн асуудлаар нэг их ярихгүй байлгүй. Ер нь энэ дараа дараагийн төр энэ дураар авирладаг, нэг ойлголцлоо гэдэг нэрийн дор түргэн хуумгай шийдвэр гаргадаг. Улсынхаа нөхцөлийг харж үздэггүй явдлаас аль болох зайлсхийхгүй бол энэ согог цаашаа явна даа.

 Тэгээд энэ хэлэлцэх асуудлыг нь дэмжиж байна. Асар их зардал шаардсан л байх юм. Зардал нэмж шаардаад байх шаардлага шүүхэд байхгүй. Би Шүүхийн ерөнхий зөвлөлийг чинь толгойлж төсвийг нь хэлэлцүүлж байсан хүн шүү дээ. Энэ миний үед байсан шүүхийн зардал чинь одоо бол бараг 3 дахин өсөөд байгаа байхгүй юу. Энэ мөнгөн дотор зохицуулалт хийгээд энд тэнд нэмсэн хэрэггүй орон тоо, элдэв зардлуудаа ийм тийшээ болгоод энэ зардал нэмэхгүйгээр энэ давж заалдах шатны шүүхийн асуудлыг шийдэж болно гэсэн ойлголттой байгаа. Энэ Шүүхийн ерөнхий зөвлөлийнхөн үүнийг хийдэггүй юм бол Байнгын хороон дээр ажлын хэсэг гаргаж байгаад энд хийж болно. Ядаад байх юм байхгүй наадах чинь.

 Жилд шийдүүлсэн эрүү, иргэний хэргийн тоо шүүгчийн тоог харьцуулж байгаад л дундажлаад л тэгээд л хэд байх нь зохистой вэ гэдгийг нь шийдэх л асуудал шүү дээ. Эрүүгийн хуулиас 20-иод зүйл хэрэглэгддэг шүү дээ нарийндаа, Иргэний хуулиас ч гэсэн ялгаагүй цөөхөн төрлийн иргэний маргаан л гардаг юм шүү дээ. Ийм байхад цагаа олоогүй улсынхаа нөхцөлийг тооцоогүй шийдвэр гаргаад ингээд балраад байгаа юм. Одоо энэ Шүүхийн ерөнхий зөвлөл гэдэг чинь ямар ч байгууллага … /минут дуусав/

 **Д.Ганбат: -** О.Баасанхүү гишүүн.

 **О.Баасанхүү: -** Ер нь бол энэ зөвшилцөнө гэдэг үг ямар учиртай үг юм би бас ойлгохгүй байдаг юм. Хуулийн хүрээнд л ажиллах ёстой биз дээ энэ чинь. Улсын Их Хурлын гишүүн гагцхүү хуульд захирагдана гэсэн тангарагтай шүү дээ. Монголын төрийг өнөөдөр хоорондоо хуйвалдаж зөвшилцөх гэдэг чинь хуйвалдах гэсэн утгатай биз дээ. Хуйвалдаж янз бүрийн ийм үйлдлүүд хийснээс болоод л ингээд 1 юмаа 2, 3 хийх хэмжээнд л очоод байгаа юм л даа. Би анх энэ шүүхийн энэ юу орж ирэхэд дөнгөж орж ирсэн гишүүн учраас надад туршлага байхгүй байсан байж болно.

 Гэхдээ би маш тодорхой хэлсэн шүү дээ. Энэ чинь Үндсэн хууль зөрчөөд байна шүү гэхэд ямар Говьсүмбэрийн 3000 хүнд зориулж шүүх гаргалтай биш. Тийм үг хаана байгаа юм бэ? 3000 хүн ямар хамаатай юм бэ гэж. Үндсэн хуулиар тэгээд бичсэн байна ш дээ гэсэн. Тэгээд л тэр 3000 хүнд чинь зориулж шүүх гаргадаг мөнгө байхгүй юм чинь гээд мөнгө байхгүй гэдэг нэрээр хуулиа засах ёстой юм уу эсхүл ийм л утгатай юм болоод л энэ чинь ингээд буцсан. Дараа нь тэгэнгүүт нүглийн нүдийг гурилаар хуурав гэдэг шиг нэрийг сольж орж ирээд одоо ингээд 3 дахиа болоод ингээд яваад байна л даа.

 Би саналаа хэлэхэд үүнийг маш сайн нягтлаад нэг мөсөн оруулж ирээрэй. Ингэж төрийг бужигнуулаад л шүүхийг бужигнуулаад л олон шүүгч томилогдох гээд байна зардал мөнгө байна гэвч хуульдаа л нийцмээр байна л даа. Хэмнэлт хийж болно шүү дээ. Хөнжлийнхөө хэрээр хөлөө жий гэж байна. Ер нь бол хэмнэлт хийх зөндөө арга байна. Жишээлбэл миний үед нэг шүүгч туслах хоёр болоод л байсан. Гэнэт нарийн бичиг, туслах юу юу ч гэнэ үү баахан нэр гараад л үүдэн дээр нь Тахар гээд нэг юм гараад л дээрээс нь юу ч билээ ингээд Шүүхийн ерөнхий зөвлөл гээд. Ний нуугүй хэлэхэд маш их олон хүнтэй зуун хэд билээ дээ хүнтэй гээд тэгээд ийм утгагүй болсон.

 Одоо улсын дээд шүүх жишээлбэл хууль тайлбарлах бололцоогүй болгоод хуулиа оруулаад ирсэн. Яагаад гэвэл эрүүгийн танхим, захиргааны танхим, иргэний танхим хоорондоо холилдож болохгүй гээд хэлсэн. Тэгээд одоо Эрүүгийн хуулиар тайлбар гаргая гээд ярихаар нөгөө захиргаа иргэний танхим чинь яаж хуралдах юм бэ? Би Эрүүгийн хуулиар юм мэддэг, мэддэггүй гээд тайлбарлаад сууж чадахгүй би бол гээд хэлдэгтэй л адил ийм утгагүй хууль оруулаад ирсэн. Хуучин болоод л байсан бүгд хуралдаан хийгээд л тайлбараа өгнө гээд.

 Үндсэн хууль дээр тайлбар өгнө гээд л байж байгаа. Түүнээс чинь болоод сая тэр 78 гэдэг заалт дээр чинь юу гэдэг юм ний нуугүй хэлэхэд улс төржилт явж байна. 78 гэдгээ хүчингүй болгох нь зөв үү, буруу юу гэдгийг одоо ярих утгагүй хэрэг. Нэгэнт хүчингүй болсон зүйлийг нийтээр нь хэрэглэх тухай л асуудал байгаа. Тэгээд л нэг хүнд гээд худлаа үнэн юм яриад л яваад байдаг. Миний ойлгож байгаагаар бол 78 гэдгийг зарим хүнд нь хэрэглэнэ, зарим хүнд нь хэрэглэхгүй гэж байхгүй хууль нийтэд тэгш үйлчилнэ гэсэн ганцхан л үг байгаа.

 Тэгэхээр нөгөөхөө одоо болохгүй болохоор нь тодруулах уу гээд ярихаар л бөөн улс төржилт. Шүүхэд миний мэдэж байгаагаар бол шүүх хуулиа батлаад ёстой нөгөө ёсчлоогүй байхад Үндсэн хуулийн цэцэд гомдол гаргаж байсан. Өршөөлийн хуулиар. Хууль нь батлагдаж байгаагүй дуусаагүй байхад. Яагаад гэвэл хориг орж ирнэ, цаашаагаа ярина гээд энэ чинь болоогүй байхад нь бушуухан шиг очоод л Цэцэд. Тэгээд түүнийгээ болохоор хууль хүчин төгөлдөр болсон юм шиг яриад.

 Тэр байдал чинь үүсэхээр тэгвэл тэр үеийн фактаар ярих юм бол хууль хүчин төгөлдөр гэж үзээд хориг өөрөө утгагүй болж байгаа байхгүй юу. Тэгэхээр ийм нөхцөл байдлаар шүүх өнөөдөр улс төржөөд ч юм уу ингэж явж болохгүй. Тэгэхээр би өнөөдөр нэгэнт энэ Үндсэн хуульдаа нийцүүлээд шүүх байгуулах гээд зайлшгүй байгаа юм чинь орох л хэрэгтэй. Харин мөнгөний асуудлаа яаж шийдэх вэ гэдгээ бид нар тооцох хэрэгтэй. Үүний тулд хэмнэлт хийсэн хуулийн заалтуудаа оруулж ирээч. Хэмнэлт хийсэн. Наад зах нь цалингаасаа татгалзаач. Одоо гадаа өнөөдөр эмч нарыг та нар хардаа. Жагсаал болж байна. Эмч нар яагаад жагсаж байгаа юм. Өчүүхэн жаахан мөнгө өгөөд араас нь шоронд орох ял өгөөд явж байдаг.

 Шүүгчид бол ямар ч хариуцлага байхгүй. Орж ирсэн зүйлийг дүгнэлт гаргаад л болоо шүү дээ. Тэр мөрддөггүй, тэр шалгадаггүй, тэр дүгнэдэггүй, тэр зүгээр л өнөөдөр байгаа нотлох баримт дээр суурилаад дотоод итгэл үнэмшлээрээ саналаа хэлж байгаа нэг хэлбэр. Шүүхийн шийдвэр гэдэг чинь саналаа хэлдэг л хэлбэр. Хоёулаа нийлээд санал хэлэх үү, нэгээрээ санал хэлэх үү гээд. Тийм байхад өнөөдөр одоо энэ шүүгчийн энэ юу гэдэг юм хэт дээш нь тавьснаас болоод өнөөдөр эмч нар маань хаягдаад л байж байгаа байхгүй юу. Тийм учраас хэмнэлт хийх хуулийн төслийг бас яаралтай оруулж ирэх ёстой. Тэгж байж өнөөдөр энэ юу чинь амьдарна үү гэхээс биш одоо ингээд дахиад л бид нар нөгөө эмч нарт өгөх цалингаа дахиад л нөгөө шүүгч нарт өгөх болох гээд байна.

 Эмч нарын цалинг нэмэх боломжгүй болгоод байгаа байхгүй юу. Тийм учраас үүнийг бас яаралтай анхаараарай гэж хэлмээр байна. Баярлалаа.

 **Д.Ганбат: -** Гишүүд асуулт асууж, үг хэлж дууслаа. Ингээд санал хураалт явуулъя. Шүүх байгуулах тухай хуульд өөрчлөлт оруулах тухай, Монгол Улсын шүүхийн тухай хуульд нэмэлт, өөрчлөлт оруулах тухай, Иргэний хэрэг шүүхэд хянан шийдвэр тухай хуульд нэмэлт, өөрчлөлт оруулах тухай, Эрүүгийн байцаан шийтгэх хуульд өөрчлөлт оруулах тухай, Захиргааны хэрэг шүүхэд хянан шийдвэрлэх тухай хуульд нэмэлт, өөрчлөлт оруулах тухай, Шүүгчийн эрх зүйн байдлын тухай хуульд нэмэлт, өөрчлөлт оруулах тухай хуулийн төслүүдийг чуулганы нэгдсэн хуралдаанаар хэлэлцүүлэхийг дэмжье гэсэн томьёоллоор санал хураалтыг явуулъя. 16-с 14 нь дэмжээд, хэлэлцэхийг дэмжлээ. Чуулганы нэгдсэн хуралдаанд Байнгын хорооны санал, дүгнэлтийг танилцуулах гишүүнийг томилъё. Х.Тэмүүжин гишүүн танилцуулах уу? Үг хэлэх гэж үг дууссан шүү дээ. Хэн юм бэ? Ц.Оюунгэрэл гишүүнийг томиллоо.

 Ажлын хэсгийг нам эвслийн бүлгийн дарга нартай ярьж байгаад ажлын хэсгээ байгуулъя. Ажлын хэсгийн даргыг яах вэ? Уг нь хэн ахалж ажиллаж байсан билээ? Би ахалж байсан билүү. Тэгвэл би. Ингээд өнөөдөр Хууль зүйн байнгын хорооны энэ өдрийн хуралдаан дууссан тул Байнгын хорооны хуралдаанаа хаасныг мэдэгдье. Гишүүдэд баярлалаа.

 **Дууны бичлэгээс буулгасан:**

 ПРОТОКОЛЫН АЛБАНЫ

 ШИНЖЭЭЧ П.МЯДАГМАА